— Имконияти чекланган болаларни ихтисослаштирилган мактаб-интернатларидан даволаш-профилактика муассасасига ўтказиш тартиб-қоидалари ҳақида маълумот берсангиз. Бунинг учун қандай ҳужжатлар талаб қилинади?\nРайимберди ЖАББОРОВ, Элликқалъа тумани.\n— Халқ таълими, Соғлиқни сақлаш ҳамда Меҳнат вазирликларининг 2015 йил 31 декабрдаги қарори айни шу масалага қаратилган. Унга асосан жисмоний ёки психик ривожланишда нуқсони бўлган ўқувчиларни ихтисослаштирилган таълим муассасасидан Соғлиқни сақлаш вазирлиги ҳамда Меҳнат вазирлиги муассасасига ўтказиш тартиби тўғрисидаги Низом тасдиқланди. Мазкур ҳуқуқий ҳужжат 2016 йил 10 февралда 2763 рақами билан Адлия вазирлиги томонидан рўйхатга олинди.\nЎқувчиларни мактаб-интернатдан даволаш-профилактика муассасаси ёки «Мурувват» интернат уйига ўтказиш мактаб-интернат педагогик кенгашининг қарори, тегишли психологик-тиббий-педагогик комиссиянинг хулосаси, ўқувчининг ота-онаси ёки уларнинг ўрнини босувчи шахсларнинг розилиги билан амалга оширилади.\nБолани мактаб-интернатдан даволаш-профилактика муассасасига ўтказиш учун ўқувчининг ота-онаси ўтказиш сабабларини, даволаш-профилактика муассасаси номини кўрсатган ҳолда мактаб-интернат директорига ариза билан мурожаат қилади. Унда боланинг ривожланиш тарихидан муфассал кўчирма ҳамда тиббиёт муассасаси даволовчи шифокорининг хулосаси илова қилинади.\nОта-оналарнинг аризаси ёки ёзма розилигига асосан ушбу масала мактаб-интернатнинг педагогик кенгаши томонидан кўриб чиқилади. Педагогик кенгаш қарорига биноан, мактаб-интернат директори психологик-тиббий-педагогик комиссияга тегишлилигига кўра қуйидаги ҳужжатларни тақдим этади:\n— боланинг ривожланиш тарихидан муфассал кўчирма ҳамда тиббиёт муассасаси даволовчи шифокорининг ўқувчини даволаш-профилактика муассасасига ўтказиш зарурлиги тўғрисидаги хулосаси;\n— мактаб-интернат тиббиёт ходимининг ўқувчини даволаш-профилактика муассасасига ўтказиш тўғрисидаги тавсияномаси;\n— ўқувчининг физиологик ва жисмоний ҳолатида салбий ўзгаришлар аниқланганлиги ҳақида тиббий кўрикдан ўтказган шифокорнинг хулосаси.\nТақдим этилган ҳужжатлар психологик-тиббий-педагогик комиссия томонидан белгиланган низомга мувофиқ кўриб чиқилади.


Ўзбекистонликлар солиқ идоралари маълумот базасидаги хатоликлардан норози бўлишмоқда Ўзбекистон янгиликлари\nЎзбекистонликлар солиқ идоралари маълумот базасидаги хатоликлардан норози бўлишмоқда\nЎзбекистон, Тошкент – Batafsil.uz ЯА. Ўзбекистонликлар солиқ идоралари маълумот базасидаги хатоликлардан норози бўлишмоқда. Мол-мулк ва ер солиғини тўлашда фуқароларга тегишли бўлмаган уй ва квартиралар учун солиқ ҳисобланмоқда. Бу ҳақида мухбиримиз маълум қилади.\nКадастр тизимидаги хатоликлар ҳақида Facebookдаги “Истеъмолчи.уз” ҳамжамиятининг бир неча аъзолари хабар беришган.\nХабарлардан бирининг муаллифи интернет орқали мол-мулк солиғини тўламоқчи бўлган. У тизимга СТИР рақамини киритганидан сўнг, тизим унга тегишли бўлмаган квартиралар ва уйлар рўйхатини тақдим этган.\nШарҳловчилар шунга ўхшаш вазиятлар уларда ҳам юз берганини тасдиқлашган. Муаммо телефон орқали дарҳол ҳал қилинади. Солиқ идорасига бировнинг мулкини олиб ташлаш илтимоси билан қўнғироқ қилгандан сўнг, тизим солиқ тўловчининг "ортиқча" уйларини олиб ташлайди.\nХудди шундай ҳолат Янгийўлда ҳам содир бўлган. Хусусан, фуқарога солиқ идораларидан қўнғироқ қилинган ва иккита уй бўйича ер солиғидан қарздорлик борлиги ҳақида айтилган. Солиқ тўловчиси фақат битта уйи борлигини билдирганда, иккинчи уй унга тегишли эмаслиги тўғрисида маълумотнома олиб келиш сўралган.\n“Истеъмолчи.уз”нинг фикрича, бу талаб мутлақо асоссиздир. Фуқаролар кадастр маълумотлар базаси томонидан қилинган хатоларни тузатишга мажбур эмас.


14:27 17.11.2019 Ҳавола олиш\nБу оила 1930 йилнинг охирида тайгага қочиб кетган. 1978 йилда геологлар тайгада ташқи дунёдан узилган кишилар яшаётганини аниқлашган. Уларнинг сўнгги вакиласи ҳозирда ҳам умрини ёлғиз тайгада ўтказмоқда.\nМашҳур сибирлик одамови Агафья Ликованинг қариндошлари уни кўргани учиб келишди. Ўзлари билан унга иссиқ кийим-кечак ва егулик олиб келишди.\nЁз ойида Агафья Ликова Кузбасс губернаторига экспедиция ташкиллаштиришда ёрдам беришни сўраб хат ёзган эди.\nОдамови бувининг амакиваччасига ёз ойигача тайгада қолишга рухсат берилди. У Агафьяга уй-рўзғор ишларида - ўтин ёриш ва ҳаммом қуришда ёрдам беради.


Байрамларинг кўп бўлсин, элим!\nТуманимизда Наврўз шодиёналари Шодлик маҳалласидан бошланди. Бунда ҳам рамзий маъно мужассам. Маҳалланинг тўрт гирдли кенг майдонида қўшни Гулистон, Алишер Навоий, Аҳмаджон Қурбонов, Қорамўйин маҳаллалари жам бўлган.\nБир вақт лапар янграб қолди. Даврага кирган меҳмонга атаб қўшиқ тўқиётган қорамўйинлик онахон йиғилганларнинг олқишини олди. Бу орада Шодлик маҳалласи онахонлари ёш келинларни атрофига йиғиб, келинсаломни бошлаб қолишди. Баҳор шабадасига жўр қадим оҳанглар узоқ-узоқларга таралди.\nТушга яқин байрам ҳақиқий сайил кўринишини олди. Ёшлар боғида айниқса одамлар гавжум. Бир ёнда сумалак ҳозирланган дошқозон.\nАсосий байрам шодиёналари марказий ўйингоҳга кўчди. Саҳнада Ўзбекистон халқ артисти Маҳмуд Намозов хониш қилмоқда.\nНаймантепа маҳалласининг аёллари миллий ширинлик ва нонлар кўргазмасини бошлади.\n– Оби нон, ширмой нон, зоғора, лочира, чап-чак, патир номлари бежиз ишлатилмайди, – дейди Ниёзхол Хидирова. – Шакли ва тайёрланиш усулига қараб, фарқини ажратиш қийин эмас. Узоқ сафарга отланган йўловчи сифати тез бузилмайдиган мана шу қотирмани олиб, йўлга чиққан. Самарқанд нони юмшоқ ва тўйимли бўлгани учун жой, макон танламайди. Маҳалламиз новвойлари бу ҳунарни санъат даражасига чиқариш ниятида. Улар ёпаётган қозон патир анча пайт истеъмолда эмасди. Ҳозир қизини тўй қилиб узатаётган борки, Наймантепага ошиқади. Момоларимиз йўлини берсин. Миллатнинг фахри бўлиб юрсин, деб нон харид қилишади.\nБелбоғини маҳкам тугиб, кураш тушаётган полвонлар давраси ҳам кўпчиликнинг эътиборини тортган. "Чала", "ёнбош", деган сўзлар тез-тез қулоққа чалинади. Давра аҳли ҳақиқий курашни кўриш иштиёқида. Полвонларни олқишлаб, ҳалол олишувга ундайди.\nНиҳоят, Фазлиддин Ҳалиловнинг қўли баланд келди. Баковул полвонни давра аҳлига яна бир бор таништирди. "Туман болалар ва ўсмирлар мактабида, спортнинг миллий кураш тури бўйича шуғулланяпти. Фазлиддиндан умидимиз катта", – дея мактаб директори ҳам қўшиб қўйди.\nУзоқдан чанқовузнинг овози келмоқда. Ҳув, ўша қизил-алвонли ўтовданмикан? Момолар ёш қизларни ўртага олиб, ўйин-кулгу қилаётган кўринади. Яқинроқ борамиз. Тахминимиз тўғрига ўхшайди. Қўлбостилик момолар. Тўрт нафари чанқовузга жўр бўлган. "Қурей-қурей" овози билан қир-адирни уйғотаётгандек гўё. Баҳор, Наврўз сайлини буларсиз тасаввур этиш қийин. Турналар арғимчоқ солиб келаётгандек, чанқовузнинг "қур-қури" тинмайди. Самода варраклар парвоз қилади.\nСаҳнада Ўзбекистонда хизмат кўрсатган артист Нилуфар Саидованинг "Турналар" қўшиғи янгради. Бу халқона оҳанглар уйғунлигини сезмаслик мумкин эмас. Отабек Муталхўжаев, Мардон Мавлонов ижросидаги куй-қўшиқларда ҳам тинч-тотув кунларнинг шукронаси мужассам.\nНаврўз азал-азалдан бирдамлик, саховат, меҳр-оқибат аёми бўлиб келган. Байрам сайлида жамики қадриятлар бўй кўрсатди. Сайил муносабати билан эҳтиёжманд оила фарзандлари, ногиронлар учун байрам дастурхони ёзилди.\nТуманимизнинг Қўнғирот маҳалласида халқаро кўпкари мусобақаси ўтказилди.\nУнда қўшни республика ва вилоятлардан полвонлар қатнашди. Қир-адирларда ўтовлар тикилди, турли халқ ўйинлари ўтказилди. Дошқозонларда сумалак, ҳалим каби миллий таомлар тайёрланди. Кўпкари мусобақаси чинакам сайил тусини олди. Айниқса, хориждан ташриф буюрган меҳмонларнинг ҳайрати чексиз.\n– Шарқ халқларининг кўпкари мусобақаси ҳақида кўп эшитганман, бир марта Қозоғистон Республикасида бевосита қатнашганман, – дейди франциялик Франсуазе Ленотре. – Аммо бугун сира ҳайратимни яшира олмаяпман. Одамлардаги ҳамжиҳатлик, ўзига хос қадриятлар менга манзур бўлди. Миллий таомларингиз, куй-қўшиқларингиз бир умр ёдимизда қолади, деб ўлайман.\nЎзбекистон ва Қозоғистон полвонлари ўртасидаги мусобақада вакилларимиз 3:2 ҳисобида ғолиб бўлди.\nЖиззахлик Ориф Шодиёров бош соврин – "Chevrolet Lacetti" автомобилини қўлга киритди. Полвон ушбу ютуққа пайариқлик Элёр Бойматовнинг "Пантерра" лақабли қорабайир отида сазовор бўлди.\nНаврўз тантаналари юртимиз бўйлаб давом этмоқда.


Шифокор Элизовнинг маслаҳатлари - #05\nШифокор Элизовнинг маслаҳатлари #5\n"Шифокор Элизовнинг маслаҳатлари" дастурининг бешинчи сонида шифокор сизга пневмония ҳақида сўзлаб беради. Ушбу маккор касаллик кўпинча COVID-19 билан касалланган одамларга зарба беради. Уни одатий пневмониядан қандай фарқлаш мумкин? Қандай чоралар кўриш керак?\nYoutube даги каналимизга ёзилинг, шунингдек "Шифокор Элизовнинг маслаҳатлари" дастурининг ўтган сонларини Makarenko.uz сайтида ўқинг. Дастур ҳомийси: Новоферрин\nМенинг исмим Игорь Элизов. Мен умумий амалиёт шифокори, шифокор-терапевтман ва биз янги коронавирус инфекцияси ҳақидаги муҳим саволларни кўриб чиқишни давом эттирамиз.\nВа бугун мен сизга коронавирус инфекцияси оқибатида вужудга келиши мумкин бўлган, эҳтимол, энг кўп учрайдиган ва энг хавфли асорат, яъни пневмония ҳақида гапириб бераман. Пневмониянинг ўзи нима ва у қандай кечишини кўриб чиқамиз.\nДемак, коронавирус инфекцияси келтириб чиқарган пневмония ўпка яллиғланишининг бошқа турларидан қандай фарқ қилади? Унинг одатий пневмониядан асосий фарқи нимада ва уларнинг қайси бири хавфли?\nАсосий фарқ жуда оддий жиҳатларга асосланган. "Одатий" пневмония ўпкада (одатда ЎРВИ фонида) суюқлик тўпланиб қолиши туфайли юзага келади, бу эса бактерияларнинг кўпайиши учун жуда қулай муҳит ҳисобланади.\nАлвеолалар, яъни ўпка пуфакчаларида тўпланган балғамнинг ўзи нафас олишга тўсқинлик қилади, лекин бу ҳолат фақат касалликнинг илк босқичида юзага келади. Кейин бактериялар кўпая бошлайди, одатда бу бактериялар ўпканинг алоҳида ўчоқларида яллиғланишни қўзғатувчи пневмококклардир. Айнан ўпканинг алоҳида ўчоқларида яллиғланиш юзага келишига эътибор беринг.\nАммо коронавирус инфекцияси келтириб чиқарган пневмонияда эса яллиғланишнинг сабаби бактериялар эмас, аксинча вируснинг ўзидир. У алвеолалар, яъни ўпка пуфакчаларининг нормал фаолиятини бузади. Натижада бу пуфакчаларда нафақат суюқлик, балки ўлик ҳужайралар, шунингдек парчаланишнинг бошқа қолдиқлари ҳам тўплана бошлайди.\nКоронавирус ўпканинг фаолитини, одатда, ўчоқларга бўлиб эмас, балки бутун ўпка бўйлаб қийинлаштиради. Яъни, унинг таъсири, бактериал пневмонияда бўлгани каби, алоҳида ўчоқлар билан чегараланмайди ва яллиғланиш иккала ўпкани ҳам қамраб олиб, тарқалади.\nКейинги жиҳат: бактериал пневмония ўзини намоён қилишда ковид келтириб чиқарган вирусли пневмониядан қандай фарқ қилади? Гап шундаки, бактериал пневмония белгиларсиз кечмайди. Агар ўпкангиз бактериялар билан тўлган бўлса, сиз кўкракдаги оғриқ, нафас олишдаги қийинчилик ва нафас қисишини албатта ҳис этасиз.\nБош оғриғи, қаттиқ чарчоқ ва ҳолсизлик ва, албатта, одатда балғам кўчиши билан кечувчи нам йўтал юзага келади. Аммо коронавирус инфекцияси ҳолатида, агар ўпка шикастланиши унча кўп бўлмаса, яъни 30-35% гача бўлса, пневмония бутунлай белгиларсиз кечиши мумкин.\nСоғлиқларини текшириш учун КТ кўригидан ўтган беморларимнинг кўпчилигида хира шиша кўринишидаги пневмония аниқланган эди, бу эса 100% коронавирус инфекциясига ишора қилади. Аммо уларда бошқа белгилар юзага келмаган, яъни тана ҳароратининг кўтарилиши ҳам, ҳолсизлик ҳам, бошқа ҳеч қандай белгилар ҳам бўлмаган ва қоннинг кислород билан тўйинганлик даражаси ҳам меъёрда бўлган.\nБундан ташқари, ўпканинг 40-50% шикастланган ва касаллик белгилари бўлган беморларнинг кўпчилигида ҳам қоннинг кислород билан тўйинганлик даражаси 96-97 % бўлган.\nШунинг учун пневмониянинг кечиши ҳам бир неча хил бўлиши мумкин:\nенгил кечиши – бунда ўпка шикастланмайди ёки шикастланиш 10% бўлади.\nнафас етишмовчилигисиз кечувчи, ўпка шикастланиши 50% гача бўлган пневмония.\nнафас етишмовчилиги билан кечувчи, ўпка зарарланиши 50-70% бўлган пневмония.\nпневмониянинг оғир ва ўта оғир шакллари, бунда ўпка тўлалигича шикастланади ва беморнинг ўпкани сунъий вентиляция қилиш аппаратига уланишини ёки экстракорпорал мембранали оксигенация бажарилишни талаб этади.\nБундан ташқари, жуда муҳим жиҳат: дастлаб коронавирус пневмонияси ўпкада фиброз деб аталадиган асорат қолдириши ҳақида маълумотлар бор эди.\nФиброз - ўпка тўқималарида чандиқ ҳосил бўлишидир, бу чандиқ инсон умрининг охиригача нафас олишдаги қийинчиликка олиб келади. Бироқ, сўнгги маълумотларга кўра, биз ўпка фибрози деб қабул қилган ҳолат аслида фиброз эмас экан.\nЯъни, аввал фиброз деб қабул қилинган чандиқлар маълум вақт, тахминан бир ёки икки ой ўтгандан кейин, йўқолади ва ҳеч қандай из қолмайди, шунинг учун бу ҳақиқий фиброз эмас.\nВа яна бир кўп бериладиган савол: Коронавирус инфекцияси келтириб чиқарган пневмония аслида қанча давом этади?\nЕнгил ва ўрта оғир даражада кечувчи шакли 10 кундан икки ҳафтагача давом этади, шундан кейин бемор тузала бошлайди ва ҳеч қандай асоратларни сезмайди.\nКасалликни оғир ёки ўта оғир (критик) шаклда ўтказгандан сўнгги тўлиқ соғайишга касалликнинг биринчи белгилари пайдо бўлган кундан бошлаб уч ҳафтадан кам бўлмаган вақт лозим бўлади, нафас олиш билан боғлиқ бўлган муаммоларни эса бир неча ой давомида сезиш мумкин.\nБулар аслида коронавирус инфекцияси келтириб чиқарган пневмония ҳақида билишингиз керак бўлган асосий жиҳатлар эди. Касалликни даволаш қоидалари ҳақида мен дастуримизнинг ўтган сонларида айтиб ўтган эдим, лекин муҳим бир жиҳатни такрорлаб ўтсам: Нафас етишмовчилигисиз, енгил ва ўрта оғир даражада кучувчи пневмонияларда, агар пульсоксиметр бўлса ва қоннинг кислород билан тўйинганлик даражаси мунтазам равишда текшириб борилса, касалхонага мажбурий ётқизиш талаб этилмайди ва уйда даволаниш мумкин.\nОғир ва ўта оғир даражада кучувчи пневмония касалхонага ётқизишни талаб этади, чунки беморга кислородли қўллаб-қувватлаш, айрим ҳолларда эса, ўпкани сунъий вентиляция қилиш аппаратига улаш талаб этилади.\nХулоса қилиб жуда муҳим бир нарсани айтиб ўтмоқчиман:\nАзиз дўстлар! Агар КТ кўриги сизда ковид пневмониясининг хира шиша шаклини аниқласа, тинчланинг, энг асосийси – тинчланинг ва бундай пневмония аксарият ҳолларда енгил кечиши ва 10 кундан 2 ҳафтагача бўлган муддатда ўтиб кетишини унутманг, яъни, ушбу пандемия ҳолати бўлмаганда, ўпканинг КТ текширувини ўтказиш ҳеч кимнинг хаёлига ҳам келмасди ва сиз ушбу пневмония ҳақида билмаган бўлардингиз ҳатто, бу шунчаки ЎРВИ нинг узоқроқ ва анча оғир шаклда кечиши, деб ўйлардингиз!\nБугунги кунда ҳамма ёппасига КТ кўригидан ўтаётган ва пневмония аниқланаётган бир вақтда, табиийки, ваҳима қила бошлайдилар, бу эса касалликнинг кечишига жуда салбий таъсир кўрсатади.\nШунинг учун тинчланинг ва дастуримизнинг ўтган сонларида берган тавсияларимга амал қилинг.\nЭнди дастуримизнинг коронавирус ва ҳомиладорликка бағишланган ўтган сонида берилган саволга келсак:\nЭмизикли аёллар Д3 витаминининг қандай дозасини ичиши керак?\nЭмизикли оналар учун оптимал хавфсиз доза суткасига 2000 ХБ доза ҳисобланади. Бунда ушбу дозанинг бир қисми фарзандингизга ҳам ўтади – агар фарзандингизга ҳам бу витаминни бераётган бўлсангиз, бу жиҳатни ҳисобга олиш керак. Шунингдек, ҳомиладор аёллар учун 4000 ХБ дозаси кўп эканлиги ҳақидаги изоҳга жавоб бермоқчиман.\nЯна бир бор қайтариб айтаман: ҳомиладор аёллар учун максимал хавфсиз доза суткасига 4000 ХБ ҳисобланади. Бу доза асл маънодаги профилактик доза эмаслигини, бу коронавирус инфекцияни юқтиришнинг олдини олиш дозаси ҳисобланишини тушунишингиз керак, шунинг учун у сиз билган одатий дозадан анча юқори бўлади.\nАзиз дўстлар! Барчага соғлиқ–саломатлик тилайман, ўзингиз ва яқинларингизни асранг!\nБиз барчасини енгиб ўтамиз ва ҳаммаси яхши бўлади! "Шифокор Элизовнинг маслаҳатлари" дастурининг кейинги сонида кўришгунча хайр.\nКейинги учрашувимизда "Коронавирус инфекциясини бошдан ўтказгандан сўнг реабилитация масалалари " мавзусида суҳбатлашамиз. Яхши қолинг ва саломат бўлинг!\nДастур ҳомийси: Новоферрин. Липосомали темир препаратининг янги авлоди!\nДубляж учун Хурмо студиясига миннатдорчилик билдирамиз. Хурмо - таржимонлик ва овоз бериш студияси. Ушбу лойиҳанинг асосий мақсади- турли соҳаларда билимларини оширмоқчи бўлганлар учун YouTube платформасида ўзбек тилидаги сифатли контенти кўпайтиришдир.


Навоийда илк бор юрак нуқсони бўйича мураккаб жарроҳлик амалиёти ўтказилди - zarnews.uz\nВилоят кўп тармоқли тиббиёт маркази томонидан воҳада биринчи бор юрагида туғма нуқсони бўлган болаларда бепул мураккаб жарроҳлик амалиёти ўтказилди. Бу ҳақда Human.uz хабар бермоқда.\nМарказда икки кун давомида 4 нафар бемор АИК — сунъий қон айлантириш аппарати ёрдамида операция қилинди. Италиянинг «Сорин» фирмаси томонидан ишлаб чиқарилган жиҳоз бўлиб, бутун дунё тиббиёти мураккаб юрак жарроҳлик амалиётида ана шу аппаратдан фойдаланади. У муассасага вилоят ҳокимлиги ташаббуси билан маҳаллий бюджетдан орттирилган маблағлар ҳисобига келтирилган.\n«Ҳозирча фақат кам таъминланган ва узоқ йиллардан буён шу касаллик бўйича рўйхатда турган оила фарзандларидан жарроҳлик амалиётларини ўтказдик, — дейди марказ бош шифокори, тиббиёт фанлари номзоди М. Аҳмедов. — Чунки бундай операцияларни амалга ошириш учун жуда катта маблағ талаб этилади. Янги технологиянинг афзаллиги у маълум муддат юракнинг функциясини бевосита ўзи бажариш имконига эга. Бу эса жарроҳларга амалиёт жараёнида қулайлик яратади. Бундай ускуна 2009 йилдан буён фақат пойтахтдаги клиникаларда мавжуд бўлса, ҳозирда Наманган, Хоразм ва Самарқанд вилоятларида унинг ёрдамида мураккаб амалиётлар ўтказилмоқда. Вилоятга келтирилган ушбу замонавий жиҳоз пойтахтдаги даволаш муассасаларида рўйхатда турган қанчалаб аҳолининг узоғи яқин бўлишига ҳамда иқтисоди тежалишига хизмат қилади».\nҚизилтепа туманининг Ванғози маҳалласида яшовчи 6 ёшли Асилбек Шомуродов ҳам туғма юрак нуқсони билан дунёга келган. Операциядан кейин рўйхатдан чиқиб, тенгдошларидек тўрт мучаси соғ болалар сафидан жой олди.\nМаълумотларга кўра, республикада йилига 2,5-3 минг нафар бола юрак нуқсони билан дунёга келади. Аммо пойтахт клиникаларида бир йилда шулардан 600 нафаринигина операция қилиш имкони мавжуд. Биргина Навоий вилоятида эса айни кунда 10 минг нафардан зиёд юрак нуқсони билан оғриган ёши катталар турли муассасаларда жарроҳлик амалиёти учун навбат кутишмоқда. 200 нафардан зиёд бола туғма юрак нуқсони бўйича рўйхатда туради. Бу беморларга ўз вақтида ва тўлақонли тиббий ёрдам кўрсатилса, уларни ҳаётга қайтариш мумкин, дейилади хабарда.


Zamon Сирдарёликлар тарихда илк бор давлатга пахта сотиш режасини биринчилардан бўлиб бажарди – Zamon\nЖамият\t18-10-2020, 21:57 34\nСирдарёликлар тарихда илк бор давлатга пахта сотиш режасини биринчилардан бўлиб бажарди\nРеспублика тарихида илк бор сирдарёлик деҳқонлар давлатга пахта сотиш шартномавий режасини пешқадамлар сафида бажарди. Бу ҳақда Сирдарё вилояти ҳокимлиги матбуот хизмати хабар бермоқда.\n“Ўтаётган йилимиз дунё халқлари қатори вилоятимиз халқини ҳам оғир синовлардан ўтказди. Коронавирус балоси, май ойида Сардоба сув омборида содир бўлган техноген ҳодиса деҳқонларимизни янада кўпроқ меҳнат қилишга ундади. Президентимизнинг вилоятимиз халқига алоҳида эътиборлари, кўрсатган ёрдамлари эвазига далаларда мўл ҳосил етиштирилди.\nТеримнинг пухта ташкил этилганлиги туфайли вилоятимизда жами 168 399 тонна пахта териб олиниб, 18 октябрь куни республикада учинчи бўлиб шартномавий режа 100,48 фоизга бажарилди. Умумий терилган пахтанинг 45 минг тоннаси механизаторлар ҳиссасига тўғри келди. Айниқса еттита пахтачилик кластерининг улуши катта бўлди. Хусусан “Бек кластер”, “Поли текс Сирдарё” ва бошқа кластерлар юқори ҳосил етиштириб, пахтани ёғин-сочинли кунларга қолдирмай териб олиш чораларини кўрдилар.\nМирзаобод, Ховос, Боёвут, Сайхунобод ва Сирдарё тумани пахтакорлари вилоятнинг умумий хирмони юксалишида ўзининг салмоқли ҳиссаларини қўшдилар.\nҲали далаларимизда ҳосил мўл. Вилоятимиз деҳқонлари қуёшли кунларнинг ҳар бир дақиқасини ғанимат билиб, етиштирилган ҳосилни охиригача йиғиб-териб олишга бел боғлаганлар. Улар кунлик терим топшириғини сусайтирмай, вилоятимиз оқ-олтин хирмонини янада юксалтиришни ўз олдиларига мақсад қилиб қўйганлар”, дейилади хабарда.\nпахта сотиш режаси\nМумбай харобаларида яшайдиганларнинг 60% ида коронавирусга қарши иммунитет тасдиқланди\nПедагогларни директор жамғармасидан рағбатлантириш тизимини такомиллаштириш бўйича таклифлар муҳокамага қўйилди\nБўтқа фойдали бўлиши учун уни қандай тайёрлаш керак?\nЧустда 2000 долларга иссиқхона учун ер сотмоқчи бўлган фирибгарга суд ҳукми ўқилди\nНавоийда икки ака-ука ис газидан заҳарланиб вафот этди\nҚорақалпоғистон соғлиқни сақлаш вазири Отажон Ҳамроев ишдан кетди


Kutubxona - Shodiyor Hazrat Ismat. Qulmat (hikoya) / Kiril\nSiz shu sahifadasiz: Shodiyor Hazrat Ismat. Qulmat (hikoya) / Kiril\nАсар номи Қулмат (ҳикоя)\nБу одам йўғон гавдали, сочларига оқ оралаган, ёши олтмишлар атрофида эди.\nҚаттиқ ҳам, паст ҳам гапирмайди. Кулиши ҳам, хафа бўлиши ҳам тез ва осон. Кишининг юзига разм солиб, кайфиятига қараб гап очади. Анча сергак ва қўрқоқ одам.\nҚулмат асли қозоқ биродарлдаримизнинг юртида туғилиб ўсган. Отаси – Абду элнинг қўй-эчкиларини боқадиган – чўпон бўлган. Онаси қўли косов, сочи супурги бўлиб, уйда болаларига қараган.\nАбду хотинини ерли халқнинг одатига кўра, опқочиб танмаҳрамликка қабул қилган. Қизнинг сенга тегмайман, ўз қаллиғим бор, деб дод солишига ҳам қарамасдан уни ҳафта-ўн кун уйида сақлаган. Қиз боёқиш йиғлайди, хархаша қилади, додлайди. Абду эса буни одатий, шунчаки кўнгил ҳуши, қиз ўзини эрсираб қолибди, деб ўйламаслик учун қиляпти, деб хаёл қиларди.\nБироқ қиз уввос солиб йиғларди.Дардини айтиб, саннарди:\n-Мени қўйиб юбор, сенга барибир тегмайман, ўзимнинг йигитим бор. Агар у сенинг бу ишингдан хабар топса, хонумонингни куйдиради. Мен уни яхши кўраман. Бизнинг орзуларимиз бор. Сени ёмон кўраман. Тушуняпсанми, ахир! Сенга хотин бўлиш учун туғилмаганман. Ўтинаман, қўлларимни бўшат. Сендек жоҳилдан ҳазар қиламан. Менинг ўрнимда опанг ёки синглинг бўлганида нима қилардинг? Эй номард, оёқ-қўлларимни бўшатгин.\nҚиз чўкка тушиб Абдуга ялинади. Йиғлаб, сиқтайди.Зорланади. Бироқ йигитнинг юзи қилт этмайди.У қизнинг ёнига секингина келиб, юзларини силамоқчи бўлади. Қиз эса бошини асабий чайқайди. Сочларга узатилган қўлларни банди қиз «ғарч» этиб тишлаб олади. Йигит «дод» солади. Қизи тушмагур ҳам тишлаган жойини маҳкам тутиб туради. Оғриқ жонидан ўтганидан сўнг Абду чидаб туролмасдан қизнинг юзига тарсаки тортади.\n-Манжалақи, ифлос... – деб сўкинади.\n-Қўлинг синсин, подачи, ҳўкиз, танинг гўрда чиригур, - дея қиз қарғанади.\nПодачи йигитнинг қўлидаги тиш изларидан қон сизиб чиқаётганди. У қўлини ушлаганча қизга қараб ҳайрону лол бўлиб турарди. Йигит карахт эди.\nҚиз эса Абдуни туғилганига пушаймон қиладиган даражада қарғар эди:\n-Омадинг юришмасин. Хотинга зор бўлиб ўтгин. Опангу синглинг ҳам мендан бадтар зулм топсин. Болаларингга оталик қила олмагин. Хотинингнинг хуштори ҳовлингда ҳуштак чалиб сени безовта қилсин. Шунда сен уни томошо қилгин...\nЙигит қизга яна тарсаки туширади. Қиз эса ерга юзтубан йиқилади. Яна йиғлайди. Қарғашдан тўхтайди.\nЙигит унинг йиғидан тўхташини ҳам кутиб туради. Орадан анча вақт ўтади. Хонани сукунат қоплайди. Подачи банди қизга тикилиб ўтираверади. Қиз эса юзтубан ётганича жойидан қимирламайди.\n-Мен сен айтганингдек, хотинга зор бўлмайман, - дейди подачи қизни гапга солмоқчи бўлиб.\nҚиз эса яна индамасдан ётаверади. Унинг гапларига парво ҳам қилмасди. Йигитнинг алами қўзийди.\n-Мен сенга уйланаман, - деди овозини ўктам қилиб.\n-Мен эса сенга тегмайман, - дейди қиз ҳам қатъий.\n-Барибир оламан, ҳеч қаерга қочиб кетолмайсан, - деди йигит таҳдид билан.\n-Сен яхши кўрмайман, - дейди қиз бамайлихотир.\n-Фарқи йўқ. Қайтага сени яхши кўраман, - дейди йигит.\n-Қаллиғим бор. Аҳду паймон қилганмиз, - дейди қиз.\n-Энди уни ҳам унутасан. Сен меники бўласан, - дейди йигит беписандлик билан.\n-Сени унутсам унутаманки, уни асло унутмайман. Шуни доимо сен ҳам ёдингда сақлагин, - дейди қиз.\n-Уни хаёлингдан чиқариб ташласам-чи? – дея ўсмоқчилайди йигит.\n-Уддасидан чиқа олмайсан, кўп чиранаверма. У билан неча-неча бедор тунларни ўтказиб, бир-биримизга сўз берганмиз. Юлдузларга боқиб, онт ичганмиз, - дейди қиз.\n-Гапингни кўп англаб олмаяпман. Тушунтириброқ айтсанг-чи? Сўз бериш, онт ичиш... Бу билан нима демоқчисан? – сўроқлади йигит ажибсиниб.\n-У билан бирга яшашни, бир этак бола боқишни, келгуси ҳаётимизни келишиб олганмиз, - дейди қиз. – Сенга мен айтмоқчи бўлган гаплар бегона. Буларни барибир тушунмайсан. Бировнинг ҳаётига чанг солиш энг оғир гуноҳ эканлигини ҳали бери англамасанг керак. Сенинг табиатинг ҳам таъбинг ҳам бошқа. Ўзингга мос қайлиқ топарсан ҳам. Лекин мени қийнама. Ўзинг ҳам овора бўлмагин. Ҳали олдинда сениям, мениям кўп нарсалар кутиб турибди.\nАбду танига игна санчгандек, сесканиб тушди. Қизни бир қадар тушунгиси келди. У гапирган сўзларининг мағзини чақишга уриниб кўрди. Барибир, тўхтамга кела олмади. Хаёллари тизгиндан чиқиб кетарди. Нимани ўйлаётгани ҳам ёдидан кўтарилиб, боши гувиллар эди. Ўзида недир ноқисликни сезгандек бўлди.\nШу дамда у ўзини мана шу оёқ-қўли боғлиқ қизнинг олдида ночор ва нотовон сеза бошлади. Мана шу нарсани англагани баробарида ўзидан ирганиб ва қасд олишга иштиёқи оша бошлади.\n-Оёқ-қўлимни бўшат, - деди қиз йигитга.\n-Йўқ, бўшатмайман. Қачонки, сен мени ўзинга эр деб тан олсанггина ипларни ечаман, - дейди подачи.\n-Сени икки дунёда ҳам тан олмайман. Бу ишингдан ўзинг ҳам уялгин. Ахир сенга қаллиғим бор, деб айтдим-ку! – дея қиз аччиқланди.\n-Ким ўзи ўша йигитинг? – сўроқлайди йигит.\n-Нозим баққолнинг ўғли – Карим, - дейди қиз.\n-Унинг мендан нима ортиғи бор? Қаерига ишқинг тушди, билмадим. Ёки бошқа.. – дея кесатди йигит.\n-Биз бир-биримизга кўнгил қўйганмиз. Сен буни ҳис қилишинг мушкул, - деди қиз.\n-Кўнгил... – дея йигит ўйланиб қолди. –Кўнглингга қўтир жомашов. Нозим баққолнинг Карими берган ваъдаларни мен ҳам берсам ва тағин сўзимнинг устидан чиқсам, нима дейсан? Одам қилган ишни одам қилади-ку! Кўнглим сени тусаса нима қилай? Айт, овулда сендан бошқа қизлар ҳам тўлиб-тошиб ётибди-ку! Шуни сен ҳам тушунсан-чи?\n-Тушундим. Лекин кўнглим сени тусамаса мен ҳам нима қилай? Одам ўз юрагига буюра олмаслигини сен ҳам тушунгин, - дея қиз бепарво қарайди.\n-Нима қил, дейсан. Олиб кетайми? – дейди подачи жўшиб.\n— Оёқ-қўлларимни ечиб, менга жавоб бер. Уйимга кетай. Сенга ҳам аталгани бордир. Худо хайрингни берсин. Менга раҳм қил, - дея қиз ўтиниб сўрайди.\n-Йўқ, - дейди Абду қатъий тарзда. – Сен меникисан. Эрта-индин тўй қиламиз. Ўтган кунларингни унутасан. Ҳаммасини янгидан бошлайсан.\nПодачи йигит хонадан чиқади. Қиз эса украб-украб йиғлаб қолади.\nБу орада овулда «Маҳфират йўқолибди,» деган гап тарқалди. Уни излашга тушдилар.\nҚизни йўқловчилар Абдуларнинг дарвозасига келиб тўхташди. Қизни кўради. Соғу саломат. Маҳфиратнинг йиғлаганидан кўзлари шишиб кетган. Ҳеч кимга бирор сўз айтмайди. Қиз беҳол эди. Кайфияти ва аҳволи забун эдики, гапу сўз айтарга ҳуши йўқ эди.\nҚизни яна қайтариб ўз уйига опкелишади.Овулнинг одатларига биноан Маҳфиратникига одам боради. Ва шу орада қизнинг ўзи Нозим баққолнинг ўғли – Каримни излаб уларникига боради. Карим эса «сенга ит теккан, энди ҳаммаси бекор,» деб қизни изига қайтаради. Қиз бечора бўлган воқеани айтиб беради. Йигит эса пинагини ҳам бузмасдан, қўлини силтайди. Қиз бечора ўпкаси тўлиб йиғлаганича, уйига келади.\nСўнг Абду подачидан келган совчиларга қўшилиб кетади. Маҳфират тақдири таваккал дея у билан яшайверади.\nЭр-хотин ўтмишни эсламасдан кун кечирарди... Энди улар келажак ҳақида хаёл суришарди.\nУлар тирноққа зориқишарди. Подачи уйдан безиб, таёғини судраганича қўй-эчкиларини бепоён биёбонда боқиб юрарди.\nАна шундай зим-зиё тунда Маҳфиратнинг осмонини ёритиб, уйига\nКарим кириб келади. Иккаласи бутун оламни унутиб, кўзёшларига беланиб тотли дамларини, аҳду паймонларини эслашади. Энтикишди. Бир-бирларини юпатишди...\nМаҳфиратнинг ойи куни яқинлашганида доя кампир уларникида яшаб турди. Абду хурсанд бўлди. Бир қўчқорни сўйиб, қозон осди. Кўнгилетар дўстларини чақирди.\nЧақалоққа Қулмат дея исм беришди.\nАбду подачи ўзида йўқ хурсанд. Маҳфират ҳам кўнгли тўқ. Ўғил туққанидан мақтанмайдиган, оғзи пишиқ хотин экан.\nМаҳфират кампир ўғли – Қулматнинг орзу ҳавасини кўрди. Эри – Абдунинг дунёбехабарлигидан, бир пайтлари унга берган азоблари учун олган қасосидан бахтиёр эди.\nУ Каримни ҳам хаёлининг бир чеккасида сақлар эди.\nБуларнинг бари кампирга нашъа қиларди...\nҚулмат эса тақдиридан бехабар яшаб юрарди...\n"http://www.kutubxona.com/wiki/index.php?title=Shodiyor_Hazrat_Ismat._Qulmat_(hikoya)_/_Kiril&oldid=13856" dan olindi


МИСВОК - СУННАТДУР\nМисвок – таҳоратнинг собит бўлган энг муҳим суннатларидан биридур. Таҳорат олувчи инсон оғиз чайиш вақтида “Арок” номли дарахтнинг новдаси билан ёки аччиқ таъмли дарахтларнинг новдаси билан тишларни ва тилини мисвок қилади. Ат-Тиббун-набавий китобида келтирилишича: Абу Ҳанифа раҳимаҳуллоҳу таъала айтадилар: “Мисвок қилинадиган нарсаларнинг ичида афзалроғи арокдур. Чунки у гапни фасохатли, тилни яъни нутқни равон қилади. Оғизни хидини ҳушбўй қилади, овқатни хазм қилади, димоғни тоза қилади. Ва мисвокни атиргулли сув билан шимдирилган холатда ишлатишлик аълороқдур”. Содруш – шахид айтади: “Аччиқ таъмли дарахтларни новдаси билан мисвок қилинади. Чунки у балғамни кесувчироқдур ва таомни хазм қилувчидур. Мисвок намли юмшоқ, тўғри бутоғи кам, кичик бармоқнинг йўғонлигича бўлсин. Узунлиги бир қарич бўлади. Ноъмалум дарахтдан бўлмайди. Чунки зарарли бўлиши мумкин. Чириган ва эскирган бўлмаслиги лозим. Мисвок билан тишларни тозалагандан сўнг ёз кунларида совуқ сув билан, қиш кунларида эса илиқ сув билан оғзингизни чайинг. Бу табибларнинг фикрларидандур дедилар. Улар айтишадики албатта мисвок тилни яъни нутқни равон қилади, гапни яъни сўзларни соф, кўз қорачиғини мусаффо ва қалбни фарахбахш қилади. Кўп балғам ташлайдиган, кўп қайт қилувчи. Қуруқ йўтал, юз фалажи, кўп чанқайдиган, хафақон ва қуруқ кўз касалига мубтало бўлган инсонлар мисвокни тарк қилмасликлари зарурдур”.\nЖомиъул – фиқх китобида: “Мисвок қилишдаги суннат ўнг томондаги юқори тишлардан бошламоқ, сўнг чап томон юқори тишларни сўнг ўнг томон пастки тишларни ва кейин чап томон пастки тишларни сўнг оғиз ичини олди қисмларини кейин тилнинг усти ва остини мисвок қилинади” дейилган. Имом Нававий айтадилар: “намоз вақтидан бошқа пайт ва қуръон қироат қилишлик учун оғизни мисвок қилишлик мустахаб бўлади агар очлик, уйқу ва ёқимсиз хидли нарсани истеъмоли сабаб оғизни хиди ўзгарган бўлса, инсонлар у сабаб азиятланмаслиги учун. Агар оғиз хидини қўл бармоғи ёки рўмолчага ўхшаган нарса билан кетказилса мисвок хосил бўлади”.\nИмом Ғаззолий ал-Иҳйа китобида зикр қилдилар: Намоз пайтида мисвок қилишлик мустаҳабдур. Зеро Пайғамбаримиз алайҳис салом дедилар: “Мисвок асари билан ўқилган намоз мисвоксиз ўқилган намоздан 75 даража афзалдур”. Яна Набийимиз алайҳис салом дедилар: “Агар умматимга машаққат қилмаганимда эди уларни хар бир намоз пайтида мисвок қилишга буюрар эдим”.\nАллоҳ таоло барчаларимизни Пайғамбаримиз алайҳис саломнинг суннатларига амал қилиб иккала дунё бахту саодатига эришувчи бандаларидан айласин. Омийн.\nЯнгиқўрғон тумани, “Поромон” жоме


Алмазбек Атамбоев - BBC News O'zbek\n...да чоп этилган 6:04 26 январ 20216:04 26 январ 2021\nЗиёфат, кортеж – бўлғуси президент нимага рози бўлди? Минтақа ва сиёсат\nЗиёфат, кортеж – бўлғуси президент нимага рози бўлди? Президент инаугурациясини серхарж ўтказиш режаси Қирғизистонда аҳоли норозилигига сабаб бўлди. Мавзу минтақавий нашрлар эътиборига тушди. Садир Жапаров нимага кўнди?\n...да чоп этилган 9:06 12 январ 20219:06 12 январ 2021\n...да чоп этилган 8:02 7 декабр 20208:02 7 декабр 2020\nЯна гўшт мавзуси: Қирғизистон минтақада ҳалол гўшт хабига айланмоқчи - энди гўшт арзонлайдими?\nЯна гўшт мавзуси – Қирғизистон минтақада ҳалол гўшт хабига айланмоқчи – энди гўшт арзонлайдими? Яқинда Ўзбекистон Қозоғистоннинг чорва моллари экспортига қўйган чеклови сабаб, Қирғизистондан чорва моллари сотиб олишни кўпайтиргани ҳам қайд этилган.\n...да чоп этилган 12:58 30 ноябр 202012:58 30 ноябр 2020\nРус тилига давлат тили мақоми берилсин, инглиз тили расмий тил бўлсин – Қирғизистонда нега баҳслар қизиди?\nРус тилига давлат тили мақоми берилсин, инглиз тили расмий тил бўлсин – тил Қирғизистоннинг янги Конституция лойиҳасида энг қизғин муҳокамаларга сабаб мавзулардан бири бўлмоқда.\n...да чоп этилган 9:17 19 ноябр 20209:17 19 ноябр 2020\nАдолатли президент керак - ўзбеклар ва дунё\nЎзбеклар ва дунё: Адолатли президент керак - Қирғизистонда муддатидан илгари чақирилаётган президент сайловида иккинчи рекорд сондаги номзод беллашмоқчи. Олти миллионли Қирғизистондаги ўзбеклар сони расман бир миллиондан ортади.\n...да чоп этилган 11:42 23 июн 202011:42 23 июн 2020\nҚирғизистоннинг яна бир собиқ президенти жиноятчи деб топилди\nҚирғизистон маҳкамаси собиқ президент Алмазбек Атамбоевни коррупцияда айбдор деб топди ва 11 йиллик озодликдан маҳрум этиш ҳукмини эълон қилди.


Хусусий мактабгача таълим: «Билимдонлар дунёси» - келажакнинг нидоси - Андижоннома\nХусусий мактабгача таълим: «Билимдонлар дунёси» - келажакнинг нидоси\nБалиқчи туманида «Болалар дунёси» нодавлат мактабгача таълим муассасаси фаолиятини бошлаганига кўп бўлмади. Шундай бўлса-да, айни пайтда 3 та гуруҳда 60 нафарга яқин болажонлар тарбияланмоқда. Муассаса маъмуриятига фарзандларини қабул қилишини сўраб яна ўттиз нафарга яқин ота-она навбатда турибди.\nБинога киришингиз билан чинакам эртаклар мамлакатига ташриф буюргандек бўласиз. Кайфиятингиз кўтарилиб, ҳавасингиз ортади. Яна болалик дамларига қайтиш орзуси туғилади.\nМуассасада тиббий кўрикка алоҳида эътибор қаратилади. Эрта тонгдан шифокор томонидан болалар тиббий кўрикдан ўтказилиб, кундалик дафтарга қайд қилиб борилади. Хоналарнинг ўзгача безатилгани, маънавият бурчаги буюк аждодларимизнинг сурати ва асарлари билан тўлдирилганлиги, кичик кутубхонадаги эртак китоблар болажонларнинг қизиқишини орттирмоқда. Қисқа муддат ичида рус ва инглиз тилларида ёдлаган шеърларини тинглар экансиз, тарбиячиларнинг маҳоратига қойил қолмай иложингиз йўқ.\nТуманннинг чекка ҳудудлари ҳисобланган Бўстон, Хўжаобод, Мирзааҳмедов, Ўрмонбек қишлоқларидан, хатто Улуғнор, Шаҳрихон, Олтинкўл туманларидан фарзандларини олиб келаётган ота-оналар ҳам фарзандлари олаётган билимлардан хурсанд.\n- Маҳалламиз атрофида 2та мактабгача таълим муассасаси бор, бола кўплигидан набираларимни қабул қилиши учун кўпчилик қатори навбатда турардим - дейди Оққўрғон маҳалласида яшовчи Иброҳимжон Аҳмаджонов. - “Болалар дунёси”нинг очилиши бизга айни муддао бўлди. Бу ерга ҳар куни 5 нафар набирамни олиб келаман. Уларнинг қизиқишини, боғчага талпинишини кўриб қувонаман. Шундай таълим муассасаларини фаолиятини йўлга қўйиш таклифи билан чиққан ва уларга кенг имкониятлар яратиб бераётган Юртбошимизга раҳмат!\nУшбу таълим муассаса ташкилотчиси асли касби иқтисодчи бўлган, узоқ йиллар турли корхона ва ташкилотларда ишлаган Дилфуза Саримсоқовадир. Бир неча йиллар турмуш ўртоғи ва ака-укаларининг тадбиркорлик ишларига яқиндан ёрдам бериб келган Дилфуза опа ўтган йили ўз фаолиятини бошлашга аҳд қилди. Дастлаб деҳқон бозори атрофида гўзаллик салони, чевархона, аёллар сартарошхонасини йўлга қўйди. 8 нафар ишчи ўрнини яратди. Фаолиятида турли тўсқинликларга дуч келса-да, уларни енгишга ҳаракат қилди. Ўз ишини янада кенгайтириш пайига тушди.\nУнинг мақсадини англаган ҳамкасби Абдумалик Сатимов ўзига тегишли бўлган, анчадан буён фойдаланилмаётган бинодан фойдаланишни тавсия қилди.\nБинога тўланадиган ижара ҳақидан воз кечишини, унинг ўрнига ана шу маблағ ҳисобига болажонлар учун ўйинчоқлар, ўқув қуроллари олиши лозимлигини айтди. Келажак авлод тарбиясига бефарқ эмаслигини билдириб, ҳаттоки бинонинг капитал таъмирлашда ҳам кўмаклашди. Қувонарлиси 18 нафар фуқаронинг бандлиги таъминланди. Уларнинг аксарияти коллеж битирувчиларидир.\n-Аввалига 7-10 нафар бола қабул қилдик, - дейди Дилфуза опа Саримсоқова. – Ўтган ҳафтадан тарбияланувчиларимиз сони кескин ошди. Бундай бўлишини кутмагандим. Президентимиз мактабгача таълим тизимига бежиз алоҳида эътиборини қаратмаётганлигини энди тушундим. Келгусида муассасамизни янада кенгайтириб, бола қамровини оширмоқчимиз. Яратилаётган имкониятлар учун давлатимиз раҳбарига ота-оналар ва ўз номимдан миннатдорчилик билдираман.


Академик Т.Н. Қори-Ниёзий номидаги II танлови – AKADEMIK QORI-NIYOZOV MEROSI\n2016-йил май ойида “AКAДЕМИК ҚОРИ-НИЁЗОВ МЕРОСИ” илмий-методик маркази Кенгаши томонидан иқтидорли математиклар ўртасида академик Қори-Ниёзов номидаги иккинчи танловни ўтказиш тўғрисида қарор қабул қилинди.\nИккинчи танлов 2016-йилнинг июнь ойида бўлиб ўтди. Унда Ўзбекистоннинг энг нуфузли 6 олий ўқув юртидан 15 нафар иқтидорли талабалар иштирок этишди.\nУчала фахрий ўрин ҳам Ўзбекистон Миллий университети механика-математика факультети талабаларига топширилди.\nЭгамберганов Ҳакимбой (2-курс талабаси) – 3-ўрин\nМахмудов Мирмухсин (2-курс талабаси) – 2-ўрин\nБозорбаев Сардор (2-курс талабаси) – 1-ўринни қўлга киритди.\nТанловнинг барча ғолиблари мураббий Рахимов К.Шнинг шогирдларидир.\nТалабаларнинг математика фанига бўлган юқори иштиёқини танлов комиссиясининг раиси Aкадемик Aюпов Ш.A, шунингдек, комиссиянинг қолган бошқа аъзолари алоҳида таъкидлаб ўтишди.\n“AКAДЕМИК ҚОРИ-НИЁЗОВ МЕРОСИ” Илмий-Методологик марказ танловнинг асосчисидир.


Навруз байрамига бағишланган тадбир ўтказилди – cgc.uz\nНавруз байрамига бағишланган тадбир ўтказилди\n24.03.2018 Без рубрики, ЯНГИЛИКЛАР ВА ҲАБАРЛАР\n2018 йил 24 март куни Корпоратив бошқарув Илмий таълим- марказида миллий анъаналарга ҳос, миллий баҳорий Навруз байрамига бағишланган тадбир ўтказилди.\nМазкур тадбирда Марказнинг МВА йўналиши бўйича таълим олувчи тингловчилар томонидан, энг зўр ош, энг маззали ош, энг чиройли ош ва энг антиқа ош номинациялари бўйича ош пишириш чемпионати ташкиллаштирилди. Тадбирнинг спорт бўйича мусобақаларида тингловчилар миллий анъаналаримизга ҳос бўлган мусобақаларда ўз кучларини синаб кўришди.\nТадбирнинг тантанали қисмини Корпоратив бошқарув Илмий-таълим маркази директори Б.Ганиходжаев, баҳорий Навруз байрам табриги билан очиб берди. Шунингдек, Б.Ганиходжаев Марказнинг энг фаол ва ўқишда муваффақиятларга эришган тингловчиларга фахрий ёрлиқлар тақдим этди.\nТадбир давомида таклиф этилган кўшиқчилар ансамбли ҳамда ҚВЗ жамоаси таклиф этилганларни шўх қўшиқлари ва қизиқарли хангомалари билан кайфиятларни кўтардилар. Марказнинг Япониядан ташриф буюрган профессор Шиозаки сан, мусиқа асбобларида ўз маҳоратларини кўрсатиб, ташриф буюрганларни лол қолдирдилар.\nТадбир якунида ош чемпионатининг номинациялари бўйича ғолиблари аниқланиб, эсдалик совғалари ва сертификатлар билан тақдирландилар.


Lack of access rights - File 'http:/xabar.uz/static/crop/3/9/920__95_3907464120.jpg'\nБарча иқтисодий фаолият турларни амалга оширувчи юридик шахслар, инвестиция лойиҳаси ижрочилари диққатига !\n(кичик корхоналар, микрофирмалар, фермер хўжаликлардан, нотижорат ташкилотлардан ташқари)\n2021 йил январь-сентябрь ойлари якуни бўйича Статистика органларига тақдим этиладиган «Инвестиция фаолияти, бино ва иншоотларни фойдаланишга топшириш тўғрисида »ги 4-invest (asosiy) shakli (чораклик) давлат статистика ҳисобот шаклини 2021 йилнинг 6 октябрь санасидан кечиктирмай, интернет тармоғи воситасида, электрон шаклдаги статистик ҳисоботларни йиғишнинг автоматлаштирилган ахборот тизими «eStat 4.0» дастури (my.stat.uz веб-платформа шаклида янги ахборот тизими ишга туширилди) орқали, электрон рақамли имзодан фойдаланган ҳолда тақдим этишингиз сўралади.\nКосонсой туман статистика бўлими\n2021 йил январь-сентябрь ойлари якуни бўйича статистика органларига тақдим этиладиган «Бошқарув органи ходимлари сони тўғрисида » ги 4-bx shakli (чораклик) давлат статистика ҳисобот шаклини 2021 йилнинг 6 октябрь санасидан кечиктирмай, интернет тармоғи воситасида, электрон шаклдаги статистик ҳисоботларни йиғишнинг автоматлаштирилган ахборот тизими «eStat 4.0» дастури (my.stat.uz веб-платформа шаклида янги ахборот тизими ишга туширилди) орқали, электрон рақамли имзодан фойдаланган ҳолда тақдим этишингиз сўралади.\nЮридик шахслар ва юридик шахсларнинг алоҳида бўлинмалари диққатига!\nЮридик шахслар, (умумий ўрта таълим мактаблари, мактабгача таълим муассасалари ва бошқалар) юридик шахсларнинг алоҳида бўлинмалари ДИҚҚАТИГА!\n(кичик корхона ва микрофирмалар, хусусий уй –жой мулкдорлари ширкатлари, жамоат бирлашмалари, ижтимоий фондлар, нодавлат муассасалар, фуқароларнинг ўзини ўзи бошқариш органларидан ташқари)\n2021 йил январь-сентябрь ойлари якуни бўйича Статистика органларига тақдим этиладиган 4-mehnat shakli (чораклик) давлат статистика ҳисобот шаклини 2021 йилнинг 6 октябрь санасидан кечиктирмай, интернет тармоғи воситасида, электрон шаклдаги статистик ҳисоботларни йиғишнинг автоматлаштирилган ахборот тизими «eStat 4.0» дастури (my.stat.uz веб-платформа шаклида янги ахборот тизими ишга туширилди) орқали, электрон рақамли имзодан фойдаланган ҳолда тақдим этишингиз сўралади.\n27 сентябрь халқаро туризм куни муносабати билан мусобақа ўтказилди\n27 сентябрь дунёда “Халқаро туризм куни” сифатида нишонланади. Сана муносабати билан Косонсой туманида гандбол, шахмат ва таэквандо втф бўйича спорт мусобақалари бўлиб ўтди. Мусобақаларда 110 нафардан ортиқ ўсмирлар ва қизлар иштирок этишди. Тадбир якунида ғолибларга Наманган вилояти Туризм ва спорт бош бошқармасининг ташаккурномаси ва эсдалик ҳамда эсдалик совғалари топширилди.\n28 сентябрдан бошланаётган Тошкент халқаро кинофестивалига «Диско раққоси» фильмидаги Жимми роли билан танилган афсонавий ҳинд актёри Митҳун Чакраборти ҳам ташриф буюради. Таниқли меҳмон кинофестиваль очилиш маросимида иштирок этади.\n«Диско раққоси» фильми билан бирга «Ўйна, ўйна», «Қироллик ови» каби кинокартиналар актёрга катта шуҳрат олиб келган.\nТошкент халқаро кинофестивали «Кино 5 кунда», «Жаҳон мамлакатлари киноси кунлари», Бутунроссия давлат кинематография институти Тошкент филиали ва вилоятларда янги киноманзилларнинг очилиши каби катта дастурни ўз ичига олган.\nШунингдек, кинофестиваль доирасида 14та хориж давлатининг кино кунлари бўлиб ўтади. Ҳинд делегацияси ҳам ўзининг фильмлари ва махсус дастури билан иштирок этади.\nКинофестивалга Голливуднинг таниқли юлдузлари ҳам ташриф буюради, деб хабар бермоқда Кинематография агентлиги ахборот хизмати.


Германия президенти миллатчилар партияси парламентга кирганига муносабат билдирди\n12 август 2020, Тошкент вақти: 03:42\nГермания президенти Франк Вальтер Штайнмайер.\nГермания президенти Франк Вальтер Штайнмайер 24 сентябрда ўтган парламент сайловида Иккинчи жаҳон урушидан бери биринчи марта миллатчи партия депутатлик ўринларига эга бўлганига муносабат билдирди.\n-24 сентябрь, якшанба куни бизга берилган сигналнинг моҳияти ҳаммамизга тушунарлидир. Ҳамма нарса биз бу ҳолат билан қандай курашишимизга боғлиқ. Жамият сифатида биз сайловлардан сўнг бир-биримиздан узоқлашмаслигимиз, аксинча янада жипслашиб, мулоқот йўлларини излашимиз керак, -деди Штайнмайер.\nМиллатчиларнинг “Германия учун альтернатива” партияси 24 сентябрда ўтган сайловда дастлабки натижаларга қараганда, 12 фоиздан кўпроқ овоз олиб¸ парламентга кирди.\nКанцлер Ангела Меркель сайловдан сўнг ўз тарафдорлари олдида қилган чиқишида, миллатчиларга овоз берганларни ўз сиëсатига оғдиришга ҳаракат қилажагини билдирди.\n12 йилдан буён ҳукуматни бошқариб келаётган Ангела Меркель бошчилигидаги Насроний-демократик партия ва Бавария насронийлар жамияти иттифоқи 33 фоиздан кўпроқ сайловичининг овозини олиб, парламентдаги асосий кўпчилик ўринларни эгаллайди. Бироқ бу мазкур икки партия учун сўнгги 12 йилдаги энг паст кўрсаткичдир.


Аналитиклар: Қозоғистонда тикланиш ЕОИИ давлатларидагидан жадал юз беради - Номадлар,Турклар,Қозоқ одатлари ва анъаналари,Қозоғистон табиати | QazaqTV\nАналитиклар: Қозоғистонда тикланиш ЕОИИ давлатларидагидан жадал юз беради\n#бизнес #ЕОИИ давлатлари #ЕОИИ #Қозоғистон\nҚозоғистон иқтисодиёти келаси йили аввалги – инқирозгача бўлган даражага чиқади. Экспертлар айтишича, Қозоғистон Ҳукумати ўз вақтида амалга оширган чора-тадбирлар ҳамда халқаро молиявий ташкилотлар бунга имконият яратади. Айни вақтда, аналитиклар фикрича, мамлакат иқтисодиёти оёққа туриши Евроосиё Иқтисодий Иттифоқи давлатларига нисбатан бирмунча жадал юз беради.\nАМАНГЕЛДИ ИСЕНОВ, ЕВРООСИЁ ТАРАҚҚИЁТ БАНКИ БОШҚАРУВИ РАИСИ ЎРИНБОСАРИ:\n- Аналитиклар берган база прогнозига кўра, бугунги кунда Европа Иттифоқида бошлангани каби оммавий эмлашни ҳисобга олган ҳолда, мамлакатда ва дунё миқёсида эпидемиологик вазият тахминан келаси йил иккинчи чорагида меъёрга кела бошлайди. Шундай шароитда Қозоғистон ялпи ички маҳсулоти янги йилда тахминан 4,4 фоизга ўсиши тахмин қилиняпти.\nЖорий йилда Евроосиё банкидан ташқари, Осиё Тараққиёт Банки ҳам Қозоғистон учун махсус ёрдам пакетлари ажратди.\nМИРЗО ИСКАНДАР ҒУЛАМОВ, ОСИЁ ТАРАҚҚИЁТ БАНКИНИНГ ҚОЗОҒИСТОНДАГИ ДОИМИЙ ВАКОЛАТХОНАСИ ДИРЕКТОРИ ВАЗИФАСИНИ БАЖАРУВЧИ:\n- Ўтаётган йил давомида биз амалга оширган ишларнинг кўп қисми, табиийки, давом этаётган пандемия оқибатларини юмшатишга йўналтирилган. Шу жумладан, биз бир миллиард АҚШ доллари миқдорида маблағ ажратилишини маъқулладик, яқинда у Парламент томонидан ратификация қилинди ва Молия вазирлигига ўтказилди. Қарз олинган маблағ соғлиқни сақлаш, ижтимоий ҳимоя, бандлик тизимларини қўллаб-қувватлаш ҳамда жорий йилда Қозоғистон ҳукумати ишлаб чиққан иқтисодиётни қайта тиклаш чора-тадбирларига сарфланади.\nҚозоғистонда бўҳронга қарши чора-тадбирлар учун 6 триллион тенге маблағ сарфланди. Яъни республика ялпи ички маҳсулотининг салкам 9 фоизи. Давлат ёрдами дунёдаги энг юқори кўрсаткичлардан бўлиб, ривожланган мамлакатлар кўрсаткичи билан тенглаша олади.\nҚозоғистонда авиахизматлар арзонлашди\nҚозоғистонда инвесторлар жалб этилади


ЎЗБЕКИСТОН РЕСПУБЛИКАСИ ОЛИЙ СУДИШАРТЛИ ОЗОД ҚИЛИНДИ from\nШАРТЛИ ОЗОД ҚИЛИНДИ\nАввал хабар берганимиздек, 4-5 апрель кунлари Олий суд раиси ўринбосари Х.Ёдгоров ва Олий суд судьялари Андижон вилоятида сайёр қабуллар ўтказди. Сайёр қабулларда сайёр суд мажлислари ҳам ўтказилди. Процессуал қонун талабалари асосида қилмишидан чин кўнгилдан пушаймон бўлган судланганларга жазо тури енгилроғи билан алмаштирилди.\nБалиқчи туман тиббиёт коллежи биносида Жиноят ишлари бўйича Балиқчи туман суди судьяси М.Сиддиқов раислигида 1976 йилда туғилган И. М.га доир жиноят иши сайёр суд мажлисида кўриб чиқилди.\nЖиноят ишлари бўйича Шаҳрихон туман судининг 2018 йил 5 июндаги ҳукмига мувофиқ И.М. Жиноят кодексининг 266-моддаси 1-қисми билан айбли деб топилиб, ЖК 45-моддасига асосан 1 йил муддатга транспорт воситаларини бошқариш ҳуқуқидан маҳрум қилиниб, ҳар ойлик иш ҳақининг 20 фоизини давлат даромадига ушлаб қолиш шарти билан 2 йил муддатга аҳлоқ тузатиш ишлари жазоси тайинланган.\nМаҳкума И.М. Балиқчи тумани ИИБ Пробация гуруҳи томонидан 2018 йил 7 июль куни ҳисобга олиниб, жазо ўташ тартиби ва қонун-қоидалари билан ёзма равишда таништирилган ва аҳлоқ тузатиш ишлари жазосини ўтаб келмоқда. Жазо ўташ давомида жазоланмаган. Иш жойидан ижобий тавсифланган. У жазонинг учдан бир қисмидан кўпроқ муддатини ўтаганлиги, меҳнат жамоаси ўртасида меҳнатсеварлиги билан эътибор қозонган.\nСуд Балиқчи тумани Ички ишлар бўлими тақдимномаси ва унга илова қилинган ҳужжатлар билан танишиб, И.М.ни 2 йил муддатга тайинланган ахлоқ тузатиш ишлари жазосининг ўталмаган 1 йил 3 ой 3 кунини Жиноят кодексининг 73-моддаси 3-қисми “а” бандига асосан ўташдан шартли озод қилди.\nЎша куни бўлиб ўтган сайёр суд мажлисида судланганлар С.Абдуллаев, Ж.Абдуманнобов, С.Исоқова, Б.Раҳимовлар ҳам жазодан шартли озод қилинди.


Ўзбекистонда 31 август куни 365 кишида коронавирус аниқланди. Тўрт бемор вафот этди - Daryo\n23:33, 31.08.2020 94849\nЎзбекистонда 31 август куни 365 кишида коронавирус аниқланди. Тўрт бемор вафот этди\nЎзбекистонда 30 август соат 23:00 дан 31 август соат 23:00 га қадар коронавирус юқтириб олиш билан боғлиқ 365 та ҳолат қайд этилди. Кетма-кет еттинчи кун касалланганлар сони 400 нафарга етмаяпти. Янги ҳолатлардан сўнг Ўзбекистонда коронавирусга чалинганлар сони 41 893 нафарга етди.\nССВ ҳисоби бўйича 320, «Дарё» ҳисоби бўйича 329 киши коронавирус асоратларидан вафот этган.\nЯнги касалланган 365 кишининг барчаси тана ҳарорати кўтарилгани боис профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган:\nТошкент шаҳрида — 248 нафар;\nҚашқадарё вилоятида — 14 нафар;\nНаманган вилоятида — 2 нафар;\nКун давомида 6 та ҳудудда коронавирусга чалиниш ҳолати қайд этилди. 22 августдан сўнг касаллик қайд этилган ҳудудлар 10 тага етмаётганди. 28 август куни ўтказилган йиғилишда Ўзбекистон Президенти Шавкат Мирзиёев ўтган ҳафтада кунига ўртача 370 нафар янги бемор аниқлангани, карантин талаблари юмшатилган ҳозирги шароитда ушбу рақам назорат кўрсаткичи бўлишини қайд этганди. Президент ҳақиқий ҳолат бўйича рақамларни яширишга мутлақо йўл қўймаслик тўғрисида барча раҳбарларни огоҳлантирди. Бунга уриниш жиноий жавобгарликкача бўлган қатъий чораларга олиб келиши мумкинлиги таъкидланди.\nТошкент шаҳрида 248 кишида коронавирус аниқланди. Август ойида Тошкентда энг кам касаллик аниқланган кунда (25 август) 61 кишида, энг кўп касаллик аниқланган кунда (9 август) 509 кишида COVID-19 қайд этилди. Август ойида пойтахтда (карантин зонасида аниқланган ҳолатлар билан бирга) 11 137 та янги ҳолат аниқланди. Касалликка чалинганларнинг умумий сони 25 552 нафарга етди. Ўзбекистон бўйича коронавирусга чалинганларнинг 61 фоизи Тошкент шаҳри ҳисобига тўғри келмоқда.\nТошкент вилоятида 91 кишида COVID-19 аниқланди. Вилоятда 26 июлдан 25 августгача фақатгина бир марта (23 август куни) касалланиш ҳолатлари 100 тага етмаганди. 26 августдан бошлаб эса Тошкент вилоятида ҳар куни 91 тадан 98 тагача янги ҳолатлар рўйхатга олинмоқда. Август ойи давомида Тошкент вилоятида коронавирусга чалинганлар сони 4379 кишига кўпайди ва 7205 нафарга етди. Ўзбекистон бўйича касалланиш ҳолатларининг 17,2 фоизи Тошкент вилоятига тўғри келмоқда.\nҚашқадарё вилоятида 14 кишида касаллик қайд этилди. Охирги 13 кун ичида вилоятда 11 кунда янги беморлар рўйхатга олинди. Умуман олганда август ойида Қашқадарёда 258 кишида коронавирус қайд этилди, бу вилоятдаги жами касалланиш ҳолатларининг 27 фоизига тенгдир.\nАндижон вилоятида 8 кишида COVID-19 қайд этилди. Вилоятда охирги 46 кун ичида (17 июлдан бери) фақат 4 марта — 25 июль, 8 август, 15 август ва 28 август кунлари янги касалланиш ҳолатлари аниқланмаган. Август ойида вилоятда 215 кишида коронавирус қайд этилди. Касалликка чалинганларнинг умумий сони 1210 нафарга етди. Бу водийнинг қолган икки вилояти — Наманган (909 та ҳолат) ва Фарғона (323) вилоятларидаги умумий касалланганлар сонига (1232) деярли тенг деганидир.\nНаманган вилоятида 2 кишида коронавирус қайд этилди. Вилоятда кетма-кет учинчи кун 2 тадан янги ҳолат рўйхатга олинди. Август ойининг 19 кунида Наманганда янги касалланиш ҳолатлари аниқланган бўлиб, бу кунларда 164 кишида COVID-19 тасдиқланган. Бу вилоятдаги жами касалланиш ҳолатларининг 18 фоизига тенгдир.\nНавоий вилоятида 2 кишида касаллик қайд этилди. Вилоятда 27 августдан бери энди янги ҳолатлар рўйхатга олинди. Август ойида Навоийда 75 кишида коронавирус аниқланди. Ушбу ойда Навоийда COVID-19 аниқланган кунларда фақат бир марта — 4 август куни кунлик касалланишлар сони 10 тадан кўп (14 та) бўлган. Вилоятдаги жами касалланиш ҳолатларининг 14,8 фоизи август ойига тўғри келди.\nССВ Тошкент шаҳрида 4 нафар, Қашқадарё вилоятида 1 нафар, жами 5 нафар коронавирусга чалинган бемор вафот этганини маълум қилди. Ушбу ўлим ҳолатлари ҳақидаги ахборотларда 30 август куни вафот этган актёр Фатҳулла Масъудов ҳақида ҳам маълумот берилди. Вазирлик Фатҳулла Масъудовнинг ўлимига коронавирус сабаб бўлганини расман тасдиқлади. «Дарё» ҳисоби бўйича 31 августда 4 та янги ўлим ҳолати ҳақида хабар берилди. Бунақаси август ойида кузатилмаганди.\nБиринчи ўлим. Тошкент шаҳри Миробод туманида яшаган 60 ёшли Х.А. исмли аёл вафот этган.\nИккинчи ўлим. Тошкент шаҳри Учтепа туманида яшаган 53 ёшли С.Д. исмли эркак вафот этган.\nУчинчи ўлим. Тошкент шаҳри Учтепа туманида яшаган 58 ёшли С.Н. исмли эркак вафот этган.\nТўртинчи ўлим. Чироқчи туман тиббиёт бирлашмаси бош шифокори Тўлқин Ашуров 31 август куни 51 ёшида вафот этди. Тўлқин Ашуров вилоят юқумли касалликлар шифохонасида коронавирусдан даволаниб келаётганини унинг ўринбосари «Дарё»га маълум қилди.\nФото: Қашқадарё соғлиқни сақлаш бошқармаси\n2017 йилдан буён Чироқчи тумани тиббиёт бирлашмаси бошлиғи лавозимида ишлаб келган Тўлқин Ашуров коронавирус қурбони бўлганини ССВ тасдиқлади.\nҲозиргача Соғлиқни сақлаш вазирлиги 320 кишининг коронавирус асоратларидан вафот этганини хабар берди. «Дарё» ҳисоби бўйича коронавирусга чалингач, вафот этганлар сони 329 нафарни ташкил этмоқда. Давлат хизматлари агентлиги 15 июль куни Навоий вилоятидаги 61 ёшли ходими Адҳамжон Деҳқонов, Маданият вазирлиги эса 18 июль куни 32 ёшли ходими Акмал Ирисов коронавирус асоратларидан вафот этгани, Олмалиқ шаҳри ҳокимлиги 9 ва 15 июль кунлари шаҳар шифохоналарида вафот этган икки аёлда коронавирус тасдиқлангани ҳақида хабар берган. Шунингдек, 19 июль куни Чилонзор тумани Санитария-эпидемиологик осойишталик маркази бактериология лабораторияси мудири 62 ёшли Марҳабо Аҳмедова, 22 июлда бош прокурорнинг собиқ ўринбосари, Қорақалпоғистон прокуратурасида бўлим бошлиғи бўлиб ишлаётган 66 ёшли Ҳакимбай Халимов коронавирус асоратларидан вафот этгани хабар қилинган. 31 июль куни Жиноят ишлари бўйича Тошкент вилоят суди судьяси, 53 ёшли Хайриддин Шермуҳамедов, 1 август куни Тойлоқ тумани прокурори Фарҳод Абдухолиқов, Инновацион соғлиқни сақлаш миллий палатаси «Буюк келажак» кенгаши эксперти Санжар Жалолов 58 ёшида вафот этгани хабар берилди. Бироқ ушбу тўққиз ҳолат ҳақида ССВ томонидан айни вақтгача ахборот берилмаган.\nАвгуст ойи энг кўп бемор вафот этган ой бўлди. Март—июль ойлари оралиғида жами 148 кишининг вафоти ҳақида хабар берилган бўлса, август ойида вафоти эълон қилинганлар сони 181 нафарни ташкил этди.\nАйни пайтда тиббиёт муассасаларида даволанаётган 2298 нафар бемордан 275 нафари оғир, 147 нафари эса ўта оғир аҳволда. Бир кун аввал аҳволи оғир ва ўта оғир беморларнинг умумий сони 414 нафардан 387 нафарга тушганди, энди эса 422 нафарга кўтарилди. Ҳозирда даволанишни давом эттираётганларнинг 18,3 фоизининг аҳволи оғир бўлиб турибди. Бу охирги 14 кун ичидаги энг юқори кўрсаткичдир.\n31 август куни Ўзбекистоннинг 5 та ҳудудида 456 нафар бемор коронавирусдан соғайди. Август ойида 28 марта соғайганлар сони кунлик касалланиш кўрсаткичидан юқори бўлмоқда.\n326 нафари Тошкент шаҳрида;\n109 нафари Тошкент вилоятида;\n5 нафари Наманган вилоятида касалликдан фориғ бўлди.\nҲозирда касаллик қайд этилган жами 41 893 нафар бемордан 39 275 нафари соғайиб, даволаниш кўрсаткичи 93 фоизни ташкил этмоқда. Уч кундан буён даволаниш кўрсаткичи 93 фоиз бўлганди. Бу энг юқори натижа ҳисобланади.\nСоғлиқни сақлаш вазирлиги маълумотлари бўйича айни пайтда 2298 нафар бемор COVID-19’дан даволанмоқда. 29 июль куни даволанишни давом эттираётган беморлар сони 9500 дан ортиқ эди. Бир ой ичида уларнинг сони 4 баробарга камайди. Айни пайтда даволанаётган беморлар сони 67 кун ичидаги минимумга тушди — 26 июнь куни 2369 нафар бемор коронавирусдан даволанаётганди.\nҲозирда энг кўп бемор Тошкент шаҳрида даволанмоқда — 1632 нафар. Фарғонада 3, Жиззахда 7, Навоийда 10, Қорақалпоғистонда 12, Хоразмда 17, Сурхондарёда 21, Андижонда 36, Бухорода 36, Наманганда 38, Қашқадарёда 46, Сирдарёда 48, Самарқандда 110 ва Тошкент вилоятида 282 нафар бемор қолди.\n08:17, 08.10.2020 158556\n01:43, 19.01.2021 1930\n01:19, 19.01.2021 2397\n00:57, 19.01.2021 1633\n00:41, 19.01.2021 1913\n23:09, 16.01.2021 76219\n11:24 Бугун 66326


Мазкур мурожаат минтақавий вакил назоратига олиниб, Қарши шаҳар “Сувтаъминоти” МЧЖ раҳбарига фуқаро Н.Ш. меҳнат қонунчилигига зид равишда ишдан ноқонуний бўшатилганлиги ва унинг ҳуқуқлари бузилганлиги тушунтирилди. Натижада фуқаро Н.Ш. қайта ўз лавозимига тикланди.\nШунингдек, минтақавий вакилга Деҳқонобод тумани Оқтирма Оқрабод қишлоғида яшовчи фуқаро Қ.Т. Қашқадарё вилояти Транспорт бошқармаси устидан шикоят қилиб, ушбу бошқармадан 2021 йил август ойи учун рағбатлантириш тўловларини ололмаганлигини билдирди.\nМаълум бўлишича, фуқаро Қ.Т.га Ўзбекистон Республикаси Транспорт вазирлиги ҳузуридаги Транспорт ва логистикани ривожлантириш жамғармаси маблағлари ҳисобидан 2021 йил август ойида ишлаган 10 иш куни ҳисобидан ойлик мукофот, озиқ-овқат ва йўлкира харажатлари учун жами 666,3 минг сўм миқдоридаги пул маблағи тўлаб берилмаган.\nМинтақавий вакилнинг кўмагида унга ушбу миқдордаги маблағ тўлаб берилди.


2020 йил 10 январь куни соат 12:25 ларда машинист — 35 ёшли Ш.Ш. бошқарувидаги юк поезди 20 та вагони билан бирга Наманган вилояти, Ғунча шаҳарчаси ҳудудидан ўтувчи «Чортоқ-Наманган» бекатлари оралиғидаги 96 км. 2-пикетида ҳаракатлантириб кетаётган вақтида темир йўлни кесиб ўтаётган пиёда 2 гуруҳ ногирони (кар-соқов) 31 ёшли З.Я.ни уриб юборган.\n«Ўзбекистон темир йўллари» Қозоғистоннинг Арис шаҳридаги ҳарбий қисмда юз берган портлаш муносабати айрим поездлар ҳаракатланиши вақтинча тўхтатилганини маълум қилганди.\nтемирйўл вокзалларида қайси хизматлар бепул ҳисобланади?\nқарши қўмитанинг темирйўл вокзалларидаги бепул хизматлар турлари ҳақида маълумот берди. «темирйўл вокзалларида ва чипта кассаларида кўрсатилаётган пуллик ҳамда ...\nЎзбекистонда поезд чипталари нархи 20 фоизга ошади\n«Ўзбекистон темир йўллари» акциядорлик жамияти 2019 йилнинг 1 мартидан бошлаб «Афросиёб» тезюрар поездларидан ташқари барча маҳаллий йўналишларда қатновчи йўловчи поездлар чипталарининг нархи 20% га ошишини маълум қилди.\nПойтахтдаги «Наврўз» истироҳат боғи йил охиригача ишга туширилади\nтемирйўлчилар томонидан қурилаётган «Наврўз» маданият ва истироҳат боғи йил охирига қадар ишга туширилади. Бу ҳақда «Ўзбекистон темирйўллари» ... этиш вазифаси «Ўзбекистон темир йўллари» акциядорлик жамиятининг «Ўзтемирйўлқурилишмонтаж» унитар корхонаси қурувчиларига топширилган. Айни ...\n2019 йилда 6,8 минг км. янги темирйўлларини фойдаланишга топширишни режалаштирган. Улардан 3,2 минги тезюрар поездлар учун ажратилади. Бу ҳақда «China Railways» давлат корпорацияси ... йилда мамлакатнинг барча ҳудудида умумий 4,7 минг км. темирйўл фойдаланишга топширилди. Улардан 4,1 минги тезюрар поездларга ...\nДавлатимиз раҳбари 2017 йил январь ойида Хоразм вилоятига ташрифи чоғида Хива шаҳрига темир йўл олиб келиш бўйича топшириқлар берган эди. Шу асосда Урганчдан Хивагача 30 километр «пўлат из» ётқизилиб, Хива шаҳрида вокзал барпо этилди.\nМустақиллик байрами кунлари маҳаллий йўналишдаги поездлар жадвалига ўзгартириш киритилади\nМустақиллик куни арафасида поездлар ҳаракат жадвалига ўзгартириш киритилмоқда. Бу ҳақда «Xabar.uz»га «Ўзбекистон темир йўллари» АЖ матбуот хизмати хабар берди.


Афғонистон мудофаа вазири бомбаланган Қундуз шифоханаси Толибон учун бошпона бўлган, дея баён қилди\n3 октябрь куни АҚШ жанговар учқичлари касалхонага ҳужум уюштириши натижасида камида 22 киши ҳалок бўлган эди\nАфғонистон муваққат мудофаа вазирининг айтишича, шу ой бошида Қундуз шаҳрида АҚШ кучлари ўққа тутган касалхонада Толибон жангарилари яширинган бўлган.\nAssociated Press агентлигига берган интервьюсида Масум Станекзай Чегара билмас шифокорлар халқаро ташкилоти ҳомийлигидаги касалхона Толибон ва балки Покситон махфий хизмати жосуслари тарафидан “бошпана” сифатида ишлатилган, дея таъкидлади.\n3 октябрь куни АҚШ жанговар учқичлари касалхонага ҳужум уюштириши натижасида камида 22 киши ҳалок бўлган эди. Чегара билмас шифокорлар ташкилоти ҳужум уюштирилган пайтда касалхона биноси ичида Толибон жангарилари бўмлаганини айтмоқда.\nПрезидент Барак Обама мазкур ҳужум учун узр сўради. АҚШ Мудофаа вазирлиги эса, қурбонлар яқинларига “ҳамдардлик товон пули” тўланиши масаласини кўриб чиқишини ҳамда касалхона таъмири учун пул ажратишини билдирди.\nҚундуз шаҳри 28 сентябрь куни Толибон томонидан ишғол этилди, лекин Афғонистон қўшинлари бир неча кун ўтиб АҚШ ҳаво кучлари ёрдамида шаҳарни назоратини қайтариб олишди.


Бухоролик спортчиларга «Spark» берилди\n03.01.2019 17:09 0 112\nШу кунларда Миллий олимпия қўмитаси президенти Умид Аҳмаджонов хизмат сафари билан Бухоро вилоятида бўлиб турибди, деб хабар бермоқда Миллий олимпия қўмитаси матбуот хизмати.\nМОҚ раҳбари Параосиё ва ўсмирлар Олимпия ўйинларида совриндор бўлган бухоролик спортчиларни тақдирлаш маросимида иштирок этди. Бухоро шаҳридаги «Ёшлар маркази»да ташкил этилган тадбирда вилоят ҳокими Ўктам Барноев ҳам қатнашди.\nТадбир давомида III ўсмирлар Олимпия ўйинларида олтин медалга эга чиққан спортчилар — Абдумалик Халаков (бокс) ва Умиджон Жалолов (эркин кураш) «Spark» автомобиллари билан тақдирланди.\nШунингдек, уларнинг мураббийлари, Параосиё ўйинлари совриндорлари Феруз Саидов, Ширин Шарипов, Шариф Ҳалилов, Шерзод Намозов, Шуҳрат Бобоев ва Муҳаммад Риҳсимов каби спортчиларимизга қимматбаҳо совғалар топширилди.


Кoкка совурилган йиллар - “Китоб дунёси” газетаси сайти\nКoкка совурилган йиллар\n679 марта кўрилган.\n— Жуда яхши ҳикоя бўлибди, — деб мақтади боланинг отаси. — Қанчалар яхшилигини ўзинг ҳам билмасанг керак.\n— Мен ўша аёлни буни сизга юбормасин, девдим, дада!\n— Яна нималар ёздинг?\n— Бор-йўғи шу биргина ҳикоя, холос. Ростданам, ўша хоним сизга сиримни сотиб қўйибди. Лекин бу ҳикоя мукофот олгач...\n— У шунчаки мени сенга кўмаклашишимни истади. Бироқ ҳамонки, сен ёзишни тузук уддалар экансан, унда ҳеч кимга муҳтож эмассан. Шу ҳикояни ёзишга қанча вақтинг кетди?\n— Унча кўп эмас.\n— Қизиқ, чағалайлар мавзуси қаердан каллангга кела қолди?\n— Адашмасам, Багамада кўрувдим уларни.\n— Умрингда на Кучук Қоялари ва на Тирсак Кўрфазида бўлмагансан-ку! Қолаверса, Мушук кўрфазидаям, Биминидаям биронта чағалайга кўзим тушмаганди сира. Кэй Уэст дейдиган бўлсанг, у ерда атиги миттигина денгиз қушчалари ин солган, холос.\n— Киллем Петерсда бор эди чағалайлар. Ўз кўзларим билан кўрганман. Улар маржон қоялар устига ин қургандилар.\n— Шундоққина текисликлар биқинидами? — дея ўсмоқчилади отаси яна, — аммо сени чағалайлар тўғрисида бунча кўп маълумотни билганинг ҳам алоҳида таҳсинга лойиқ.\n— Эҳтимол, буни менга сиз ҳикоя қилиб бергандирсиз, дада.\n— Нима бўлгандаям, ажойиб ҳикоя чиқибди. Ҳаттоки, бу менга узоқ йиллар олдин ўқиган бир ҳикоямни эслатиб юборяпти.\n— Ҳа, ҳамма нарса сизга доим ниманидир эслатади, — деб аразлагандек бўлди ўғли отасидан.\nЎша ёз бола ҳар кунини кутубхонада ўтказганини отаси яхши биларди, катта уйларига тушлик учун ташриф буюрганида у ўғлини бейсбол ўйнамаётган ёки ўқ узиш тўгарагида эмаслигини билгач, демак унинг ёзиш билан банд эканлигидан тезда воқиф бўларди.\n— Нимаики муаммо туғилса, шартта ўзимга айтгин, ўғлим, — дея қувватларди ота зурриёдини, — бор билганинг ҳақида ёзиб-ёзиб ташлайвер.\n— Шундай қилаяпман, — деб жавоб берарди бола ҳам.\n— Ҳар доим ҳам йиртиғингга ямоқ бўла олмайманку-я, — давом этарди ота, — аммо истагудек бўлсанг, иккимиз биргаликда ижод қилсагам зўр иш бўларди, буни бир амалда синаб кўрсанг чакки бўлмасди.\n— Менимча, ўзим эплай оламан.\n— Майли, то ўзинг кўнглинг тўлмагунча менга ҳеч нарсангни кўрсатма, бунга зарра қаршилигим йўқ. Ҳа-я, сал бўлса эсимдан чиқай, дебди, "Қадим-қадимда" асари сенга маъқул бўлдими?\n— Эшит, мен назарда тутган ҳамкорликдаги ижод бундай бўлади: бир тасаввур қил, биз сен билан бозорга бориб, тўппа-тўғри хўроз уриштириладиган жойга кирамиз ва иккимиз ҳам нимани кўрсак, шуни дарҳол оққа кўчиришга тутинамиз. Қачонки, ёзажак китобинг қозонида ўзинг ҳам қайнаб чиқмагунингча сен яратган асар табиий ва жонли бўлиб чиқмайди. Тўғри, булар сенга ўта жўн ғоялар бўлиб кўриниши мумкин; хўрознинг тумшуғини очиб, томоғигача пуфлаш, кейин эса ҳакам уларга изн бергунича паррандаларни қўлдан чиқармай тутиб туриш — сираси, булар оддий лавҳалар. Лекин муҳими, биз уни иккимиз биргаликда кўрганлигимиз бўлади.\nБола бош ирғаб отасининг гапларини тасдиқлагандек бўлар ва олдига қўйилган ов-қатига кўзларини тикарди.\n— Ёки бўлмасам, бундоқ қилсагам ёмон бўлмайди, сен билан қаҳвахонага борсак-да, ошиқ-мошиқ ўйнаб, тасаввурларимизни янада бойитсак. Яна ўйин чоғи атрофда бўладиган гап-сўзларни қулоққа илиб, эсда сақлаб қолсак, нима дединг? Сен бир қатор ҳам ёзишга уриниб кўрмайсан. Фақат маъноси бор сўзларнигина миянгда сақлаб қоласан.\n— Сиз айтаётган ишлар менинг қўлимдан келмайди, деб қўрқаман, дада! Яхшиси, мен ўзим билганча ёзишда давом этаверганим маъқулмикин...\n— Ана ундан кейин яна ўзинг билганингдек ижод қилаверасан. Сенга халал бермайман, таъсирам ўтказмайман. Айтганларим бор-йўғи содда машқлар, холос. Сен билан бирга нимадир яратишдан кўнглим тоғдек ўсади, тўғри, беш қўл баравармас, бари ёзганингам зўр чиқавермайди-ку-я, бироқ отанг сенга елкадош бўлса парвозинг янада баланд бўларди, ўғлим.\n— Барибир шу ҳикоямда қандай йўлдан кетган бўлсам, яна шунда кетаверганим яхшироқ, дада.\n— Албатта, тойчоғим, мен бунга йўқ демаяпман, — дерди отаси унинг гапини бўлиб.\nУнинг ёшида мен бундай ёзолмаган бўлардим, деб ўйлаб кетарди кейин у, бировнинг болам билан тенг пайтида бунақа каромат кўрсатганини сира эслолмайман. Устига-устак, ўн ёшида ўқ узишни уддалаган ўғлимдан ўтказиб мўлжалга бехато ура оладиган бинойи мерган ҳақидаям қулоғим эшитмаган экан, баҳодирим нафақат ўқ узиб машқ қилганди, балким чинакам ўқ узишда чемпион бўлганлар билан ўтказилган мусобақада ҳам ғолиб бўлганди. У ўн икки ёшли вақтиданоқ машқ майдонларида бемалол ўзини кўрсатиб қўярди. Ўзиям, ўғлим мисоли улуғ зарбага шайлангандек катта куч билан ўқ отарди-да. У отишда мутлақо ғазаб сочмасди, мутлақо мўлжалдаги қушни яқин келишига йўл қўймасди, у баланд чўққилардаям, паст учар ўрдакларни отганидаям ниҳоятда чиройли усул ва аниқлик билан иш тутарди.\nКаптарларни отишдаги мусобақада-чи, унда шоввозим тош йўлакдан аста юриб борганди-да, қушлар жойлашган ғилдиракни қўрқмай айлантириб ташлаган, сўнгра белгиланган тош лавҳага қараб бир муддат киприк қоқмай кутиб турганди, ўшанда бутун халойиқ нафасини ичига ютиб, ўликдек жим қотиб турганди. Ўғлим ҳаммани ҳайратга соладиган ягона мерган бўлиб етишганди. Баъзи бир оғзига кучи етмаганлар унинг сиридан огоҳдек, худдики уни масхаралагандек ўзича кулиб ўтирарди, у елкасига милтиқни ўрнатиб, ғилдиракдаги паррандаларнинг оёғини нишонга олганча яхшилаб тикилиб турарди. Ундан кейин у қуролига яхшилаб мослашиб олганди-да, чап қўлини олдинроққа чўзиб, бор оғирлигини чап оёғига ташлаганди. Милтиқ қўндоғи бир кўтарилиб тушгач, ўғлим уни ўнг ва сўл тарафга сермаб, яна асосий мўлжалга нишонни тўғрилаганди. У ўнг оёғини асталик билан кўтариб, бор гавдасини хотиржам шаклда тутиб олишни биларди.\n— Тайёрман, — деганди ўғлим паст, хириллаган овозда, одатда бундай товуш бунақа ёш болаларда учрамайди.\n— Тайёр, — дерди ҳакам ҳам.\n— Ўқ уз, — деб буйруқ берарди хирқираган товуш кулранг каптар оппоқ, паст девор томондаги ям-яшил ўтлар устидан учишни бошлаган заҳоти, кетма-кет икки марта ўқ отиларди. Қуш боши билан ерга шўнғирди, у биринчи ўқданоқ ўлиб бўларди.\nЎғлим ўшанда тошйўлакдан шийпонча бўйлаб оҳиста, юзида ҳеч бир ифодасиз хотиржам юриб келар, қарсак ва олқишларга ортиқча керилмасдан, фақатгина "Сен бургутсан, Стив" деб кимдир айтган мақтов учунгина "раҳмат" айтиб индамай жойига келиб ўтирарди.\nКейин токчага милтиғини қўярди-да, отасининг ҳам иштирокини кузатгач, мен билан биргалашиб ташқаридаги барга йўл оларди.\n— Кока-кола ичсам бўладими, дада?\n— Бўлади, аммо яримтадан кўп эмас, ўғлим, — дердим унга меҳрибонлик билан.\n— Хўп. Бироз ландовурлик қилганим учун мени кечиринг. Қушни эркин учишига изн бермаслигим керак эди.\n— Йўқ, у ўзи шунақа кучли ва айёрларидан экан, Стив.\n— Озгина бўшашмаганимда ҳеч ким унинг ўзарлигини, ҳатто пайқамасди.\n— Йўқ, сен уни бопладинг.\nҲа, ҳовуримдан тушишим керак, хавотир олманг, дада. Бир қултум ошиқча кола чанқоғимни қондирмайди ахир.\nНавбатдаги ўлжа ҳам осмонда қурбон бўларди, иккинчи ўқдан сўнг йиғилганлар бу қушнинг ҳам Стивга енгилгина мағлуб бўлганини кўриб ҳайратга тушарди.\nБир гал маҳаллий мерганлардан бири боланинг руҳиятини тушириш учун ҳам қасддан:\n— Шуям отиш бўлди-ю, осонгина йўл билан-а! Бўлганинг шуми, Стив? — деганди баланд овозда.\nСтив унга жавобан индамай бош ирғаганди-да, милтиғини осганча дадасини қидириб нари кетганди.\n— Кўпам ҳаяжону ҳиссиётга берилиш ярамайди, ўғлим, — дегандим унга ўшанда.\n— Йўқ, бу гал улар менга тузоқ қўйишди, дада. Лекин юзингизни ерга қаратишни асло истамайман. Мана, ҳозир ҳам диққат билан қаранг-да, иккинчи рақамдаги қурол қолган тўрттасидан кўра икки баробар панд берадиганга ўхшаб кўриняпти кўзимга. Уни ҳафсала билан мойлаш керак. Аммо ҳозир ҳакамлар буни билиб қолганимни хаёлларига ҳам келтирмаяпти.\n— Лекин кўпинча милтиқнинг овозига қулоқ соламан ва шундан унинг қанақалигини билиб оламан, — дердим мен, бир муддатдан сўнг менинг ҳам навбатим келиб қолганди.\n— Биламан, аммо сўл томондаги ана шу қуролга ҳазир бўлинг.\nСтив ҳақ бўлиб чиққанди, мен ўша иккинчи рақамли милтиқдан биттаям қушни отолмадим, қурол яроқсиз бўлиб чиқди. Ахири бор маҳоратимни ишга солиб, ўлжа паст деворга яқинлашиб учган маҳалдагина азбаройи уялганимдан бир амаллаб нишонга теккиза олдим.\n— Кечиринг, дада, — деди ўғлим, — улар милтиқни номига бўлсаям ёғлаган шекилли, тилимни тишлаб турсам бўлардийкан-а!\nЎша ҳодисадан сўнг ота-бола алла-паллагача ўлжани қандай қўлга тушириш борасида гаплашиб ўтиргандик. Стив:\n— Мен фақат олғир каптарларнигина қандай қилиб кўздан қочираётганимга тушуна олмаяпман, — деганди.\n— Бора-бора ўрганиб кетасан ҳали, лекин нозик нуқталарингни ҳаммагаям ошкор этма.\n— Бундан сиз хавотир олманг-у, бироқ ўзим кўзлаган ниятимга ета олмаётганимга ичимда қаттиқ хавотирдаман. Уларнинг ҳаммаси осмондаёқ ҳалок бўлишяпти.\n— Мана, сенинг мағлубиятинг қаерда? — деди отаси унга панд бергандек оҳангда.\n— Шуни айтаяпман-да, дада! Шу менинг камчилигим. Аммо биронта мерганниям каптарларни тириклайин қўлга туширганини ҳозиргача кўрмадим ҳам.\n— Балки йигирма йилдан кейин уддалаб қоларсан буни, — деб юпатди отаси ўғлини.\n— Балки, аммо мен зўравон бўлиб қолишни истамайман, дада.\n— Яхши ўйлабсан, — деди ота, — лекин буниям бошқаларга билдирма. Барини ичингда сақлашни ўрган.\nЭнди эса отаси ўғлининг ажойиб ҳикояси ва унинг иқтидори тўғрисида ўйлаб кетди. Шунчалар олов иштиёқи билан ҳам у зўр мерган бўлмади, у ҳозир ҳамма машқларни буткул унутиб юборган. Эҳтимол, у оғир милтиқ кўтариб, кўкариб кетган елкасини кўравериб, отишмалардан кўнгли қолгандир.\nСтив, ҳаттоки гавдани қандай тутишу нишонга қанақа қилиб олишни ҳам эсидан чиқарган. Вазнни олд оёқларига ташлаб туришни ҳам аллақачон билмай қолган. Оҳиста ўнг товонини кўтаришниям, бошини эгганча отишга тайёрланишниям, эҳҳ! Болани энди мусобақаларда қанча ҳисоб тўплашиям қизиқтирмайди. Отаси яна хаёлан ўғлига тушунтира бошлади: "Гавдангни тўғрила, Стив. Қушнинг ўзигамас, тумшуғининг ҳаракатига разм сол ва ўша тумшуқлар билан бирга сен ҳам тебранишга урин. Шу мўлжални кўздан қочирдингми, сен маррага етолмайсан, ўғлим! Сен зафар қучишинг шарт!"\nСтив табиатан оқкўнгил бола эди, аммо отаси уни мерганликка ўргатганидаям у падарининг ишончини оқлай олганди, ўнта ўлжадан йўқ деганда олтита, ёки саккизтасини, албатта, уриб туширарди. Аста-секин тўққизтаям отадиган бўлди, бора-бора йигирмата қушдан нақ йигирматасини ер тишлатди, бундай зафар эса унча-мунча мерганларга насиб қилмасди.\nУ иккинчи ҳикоясини ҳеч қачон отасига кўрсатмади. Ёзги таътил охирлай деганда ҳам Стив бу ҳикоясини ҳали якунлай олмаганди. У қилган ишини бировларга кўрсатишдан олдин аввало ўзи чуқур қониқиш ҳосил қилиши зарур эди. Ниҳоят, кейинги (бу) ҳикоясини битириши билан Стив уни отасига юборди. У яна отасига бу йилги таътил ўтган йиллардагидан кўра энг-энг яхшиси ва мароқлиси бўлганини, дадасининг ҳадеб уни ўқишдан тортишини бас қилишини, ўқиш-ёзиш унга олам-олам қувонч бағишлашини билдириб хат ҳам ёзиб жўнатди.\nОрадан етти йил ўтди. Рўзномаларнинг бирида отаси ўғлининг яна бир ҳикояси мукофот билан тақдирланганлиги ҳақида ўқиб қолди. Бироқ отага ўша ҳикоя росаям таниш бўлиб кўринди-да, у ўғлининг эски ижодхонасини тинтув қила кетди. Кўп ўтмай у ҳикоянинг қаердан пайдо бўлганини аниқлаб билди. Бир замонлар унутилиб кетган олис йиллик, қадрдон туйғу бир неча лаҳзаларга юракни маҳв этди. Ота титилиб кетган китоблар ичига бир дам асир бўлди, бир маҳал у машҳур ирланд ёзувчисининг кичик ҳикоялар тўпламидан ўзи қидирган сирга ечим топди. Ўғли ўша тўпламнинг барча ҳикояларини, ҳатто номини ҳам ўзгартирмасдан сўзма-сўз кўчириб олганди.\nЯқин ўтган йиллар отага ўта даҳшатли бўлиб туюлди. У ўғлига берган нотўғри тарбиясидан қаттиқ ўкинди, у ўз зурриёдига дунёдаги жами нопокликларни ўргатган экан, ўқ отиш, қон тўкиш, муттаҳамлик қилиш, ўғирлаш, ё Раббий, ҳаттоки Сўз ўғирлаш! У ақлдан озибди, деб ўйлади Стивнинг отаси ўғлини. Уни мен касал қилганман. Туғилганида ва қушларни отмасидан аввал у соғлом эди. Аммо менинг "оталарча" ўгитларим уни хонавайрон қилди.\nЭнди ота ўғлининг яхши бўлиб кетишидан умидини узганди. У фақат ўтган кунлар армони билангина яшар ва ўлжани нишонга олиш ҳаётда салбий оқибатлар олиб келганидан дил-дилидан афсусланар эди.


Тезкор хабар! Одил Аҳмедов “Шанхай СИПГ”ни тарк этди\n1 апрель, 2017, 12:21\nХабарингиз бор, бу мавсум бошида Ўзбекистон миллий терма жамоаси сардори Одил Аҳмедов Хитойнинг “Шанхай СИПГ” клубига кўчиб ўтганди.\nҲамюртимиз шу пайтга қадар шанхайликлар таркибида ОЧЛ-2017 баҳсларида майдонга тушди. Аммо Хитой чемпионати бошланишидан олдин жорий этилган 3 легионер лимити Одил учун муаммога айланди. Чунки “Шанхай СИПГ”нинг ҳужум чизиғида 3 нафар бразилиялик тўп тепади. Шунинг боис терма жамоамиз сардори Хитой чемпионатида ҳар доим ҳам майдонга туша олмаяпти.\nХитой чемпионатига қўйилган чеклов натижасида Одил Аҳмедов Шанхайни тарк этмоқда. Ҳозирча ҳамюртимиз қайси жамоага бориб қўшилиши борасида хабарлар йўқ. Балки Одил “Краснодар” ёки сўнгги пайтларда натижалари анча пасайиб кетаётган “Пахтакор” сафини ижара асосида тўлдирар, буни вақт кўрсатади.\nP.S: SPORTS.uzда Апрель ҳазили. Биз миллий терма жамоамиз сардорига Хитойда ҳам мазмунли ўйинлар намойиш этишини, шанхайликларнинг суюкли футболчис бўлишини тилаб қоламиз!!!


Бойликка ўч она ҳикояси “Фазилат хоним ва қизлари” сериалида » Ўзбекистон янгиликлари – Zamin.uz\nБойликка ўч она ҳикояси “Фазилат хоним ва қизлари” сериалида\n01 февраль 2019, 18:53\n“Sevimli” телеканали ўз мухлисларини зериктириб қўймаслик, янги сериаллар билан таништириш мақсадида турк киноижодкорлари томонидан суратга олинган “Фазилат хоним ва қизлари” сериалини “Истанбуллик келин” сериалининг ўрнига душанбадан жумага қадар эфирга узатади.\nТомошабинларнинг севимли сериалига айланган “Истанбуллик келин” сериали эса шанба дам олиш куни кечқурун эфирга узатилади.\nОналар ҳар доим фарзандларининг бахтли, тўла-тўкис ҳаёт кечиришини исташади. Шу мақсадда уларни ўз мақсадларига етишиш йўлидаги қуролга айлантиришади. Фазилат хоним юқорида айтиб ўтилган барча хислатларни ўзида жамлаган аёлдир. Қашшоқликда вояга етган Фазилат хоним қизларининг шоҳона кун кечиришини истайди. Шунинг учун ҳам қизлари билан кўп низога боради. Бундан ташқари, сериалда жамиятнинг бой ва камбағал қатламлари ўртасидаги кескин фарқ, ота-оналар ва фарзандлар ўртасидаги мураккаб муносабатлар ҳам яхши очиб берилган.\nФазилат хоним ўз манфаати йўлида ҳеч нарсадан қайтмайдиган аёлдир. У ҳаётнинг мазмунини пул ва шон-шуҳратга эга бўлиш деб билади. Шунга қарамай, икки гулдек қизи бор бўлган бу аёл ўртамиёна кун кечиришга мажбур. У бундай тақдирга рози эмас. Фазилат хонимнинг қизлари ўз бахтини топадими? Ҳаёт қувончларидан мосуво бўлган аёл ўз мақсадига эришадими? Бу саволларга машҳур турк актёрлари жамоаси йиғилган “Фазилат хоним ва қизлари” сериалини томоша қилгач, жавоб топишингиз мумкин.\nЯнгиликлар » Маданият » Бойликка ўч она ҳикояси “Фазилат хоним ва қизлари” сериалида\n20:30 "Истанбуллик келин" сериалининг суратга олиш жараёнида бош қаҳрамон кутилмаган вазиятга тушиб қолди\n22:56 Ўзбекистон Республикаси президенти ва биринчи хоним (Фото)\n14:30 МЙ5 телеканали буюртмасига асосан «Божалар драйв» сериали суратга олиниши бошланди


Жами овоз: 1281 та.\nСамарқанд шаҳрида ис газидан заҳарланиш ҳолати қайд этилди. Бу ҳақда Ўзбекистон Республикаси Бош прокуратураси жамоатчилик билан алоқалар ва ҳуқуқий ахборот бўлими бошлиғи Ҳаёт Шамсутдинов маълумот берди.\n2019 йил 2 ноябрь куни соат 23:00ларда Самарқанд шаҳар, Боёвут кўчасида яшовчи фуқаро Ф.К. яшаш хонадонида ўрнатилган сув иситиш газ "колонка"сидан сизиб чиққан ис газидан заҳарланиб вафот этган.\nҲурматли фуқаролар! Бундай кўнгилсиз ҳодисаларни олдини олиш мақсадида газ ускуналаридан ва иситиш мосламаларидан фойдаланишда ёнғин ва хавфсизлик талабларига қатъий риоя қилишингизни сўраймиз, - дейилади маълумотда.\nКиритилди: 10:11 04.11.2019. Ўқилди: 934 марта. Фикрлар сони: 0 та.\nКўп қаватли уйларни улуш киритиш асосида қуриш тартиби...


15:54 23 Октябр 2020\n16:37 01.07.2020 (Янгиланган 16:38 01.07.2020) Ҳавола олиш\nШу жумладан, Россиянинг Ўзбекистондаги элчихонаси ҳам ўз эшикларини очди.\nСайлов участкаси овоз бериш учун ўз фаолиятини кечадан бошлади.\nОвозни қуйидаги манзилда бериш мумкин: Тошкент шаҳар, Нукус кўчаси, 83 уй.\nФуқаро ёнида фақат амалдаги хорижий ёки ички Россия паспорти бўлиши керак.\n8297-сонли участка сайлов комиссияси раисининг ўринбосари Иван Фетисовнинг сўзларига кўра, айни пайтда 500 дан ортиқ фуқаро овоз бериб бўлди. Таъкидланишича, шу пайтгача хеч қандай ҳодиса қайд этилмади. Шунингдек, сайлов комиссиясига фуқаролардан ҳеч қандай шикоят келиб тушмади.\nУчастканинг эшиклари 20.00 гача очиқ.\nТошкентда Россия Федерацияси Конститутсиясига ўзгартишлар киритиш бўйича овоз бериш қандай ўтмоқда – видеолавҳада томоша қилинг.


Европа Иттифоқи Ташқи сиёсат бўйича мутасаддиси Кэтрин Эштон Женевада Эроннинг ядровий дастури билан боғлиқ музокараларда муҳим қадам қўйилганини таъкидлади.\nЭштон хонимга кўра, Эрон ўз ядровий иншоотларида уранни тўйинтириш учун янги центрифугаларни ўрнатишдан воз кечиш, уранни 5 фоиздан ортиқ тўйинтирмаслик, оғир сувда ишлайдиган ядро реактори қурилишини тўхтатиб туриш ҳамда ўз ядровий объектларига халқаро инспекторларни қўйишга рози бўлган.\nБунинг эвазига қудратли давлатлар Эронга нисбатан санкциялар юмшатилишини ваъда қилганлар.\nБу ерда гап Эроннинг хорижий давлатлардаги 6-7 миллиард долларлик активларининг музлатилиши билан боғлиқ санкциялар ҳақида кетмоқда.\n- Эрон қатор қўшимча чораларга рози бўлди. Эроннинг ядровий дастурини назорат қилиш учун имконлар кенгаймоқда ва аминмизки, Эрон Ядро энергияси бўйича халқаро агентлик билан бу борада ҳамкорлик қилади, - деди Кэтрин Эштон.\nАҚШ президенти Барак Обама ҳам мазкур келишув жаҳон ҳамжамиятини хавотирга солиб келаётган Эрон ядровий дастурининг барча жиҳатлари бўйича келгуси музокаралар учун дастлабки ва муҳим қадам бўлди, деб таъкидлади.\n- Дипломатия хавфсизроқ дунё учун йўл очди. Агар Эрон келаси олти ой ичида олган мажбуриятларини бажармаса, санкциялар яна кучга киради, - деди АҚШ президенти Барак Обама.\nЭрон президенти Ҳасан Руҳоний Женевадаги келишувни олқишлади. Мамлакат телевидениеси орқали чиқишида жаноб Руҳоний эришилган битим шартларини бажариш бўйича ишга дарҳол киришилишини таъкидлади.\nҒарб давлатлари Эрон ядровий қурол яратаётгани борасида хавотир билдириб келади. Расмий Теҳрон эса ўз ядровий тинч мақсадларни кўзлашини иддао қилади.\nЎз чиқишида Ҳасан Руҳоний Эроннинг ядровий қурол ишлаб чиқариш нияти йўқлигига яна бир бор урғу берди.\nАввалроқ Эрон Олий Руҳонийси Оятуллоҳ Али Хоманаий ўз мамлакати ядровий ҳуқуқидан асло чекинмаяжаги ҳақида баёнот берган эди.\nЕвропа Иттифоқининг бир қатор етакчилари Женевадаги келишувни олқишлади. Фақат Исроил бу юзадан ташвиш билдирди.\n– Исроил ёлғонга асосланган келишувга қўшила олмайди, - дея баёнот берди Исроил разведкаси бошлиғи Ювала Стейниц.\nАҚШ президенти Барак Обама ўз навбатида мазкур масалада Исроилни ташвишга солаётган жиҳатлар бўйича бош вазир Бинямин Нетаняҳу билан якшанба куни телефонда суҳбатлашишини айтди.


“Навбаҳор” жамоаси аъзолари машғулотларни давом эттиришмоқда. Ўтган ҳафтада коронавирус тести мусбат натижа қайд этган футболчи қатъий тарзда изоляцияга олинган ва ундан ташқари, барча ўйинчилар машғулотларда қатнашишмоқда.\nБугунги машғулотда оёғида бироз оғриқ борлиги боис, жамоамиз сардори Азимжон Аҳмедов якка тартибда шуғулланган бўлса, енгил жароҳати борлиги боис, россиялик ярим ҳимоячи Иван Соловьёв иштирок этмади ҳамда жамоадошларининг ҳаракатларини майдон четида кузатди.\nУшбу футболчиларнинг тезроқ шифо топиб, умумий машғулотларга қўшилишларига тилакдошмиз.\n“Лочинлар” бугунги машғулотни кечки пайт Андрей Канчельскис бошчилигидаги мураббийлар штаби бошчилигида “Марказий” ўйингоҳ майдонида ўтказишди. Машғулот қувноқ кайфиятда бўлиб ўтди.\nМашғулотларда футболчиларга куч-қувват тилаб қоламиз.\nМашғулотлар Навбаҳор Ўзбекистон. Суперлига


27.12.2019 17:17 0 2239\nСамолёт ҳалокатга учраган жой\nЎзбекистон Республикаси президенти Шавкат Мирзиёев Олмаота шаҳрида рўй берган авиаҳалокат оқибатида кўплаб инсонлар қурбон бўлгани муносабати билан Қозоғистон Республикаси Президенти Қосим-Жомарт Тоқаевга таъзия мактуби йўллади. Бу ҳақда давлатимиз раҳбарининг матбуот хизмати хабар бермоқда.\nДавлатимиз раҳбари ҳалок бўлганларнинг оила аъзоларига чуқур ҳамдардлик билдириб, жароҳат олганларнинг барчаси тез фурсатда соғайиб кетишини тилади.\nЭслатиб ўтамиз, бугун, эрта тонгда, маҳаллий вақт билан соат 07:22да Қозоғистоннинг Олмаота шаҳридан учиб кетиш чоғида «Бек Эйр» авиакомпаниясига қарашли самолёт баландликни йўқотгани ва бетон тўсиқни бузиб ўтиб, икки қаватли бинога бориб урилгани хабар қилинганди.\nСўнгги маълумотларга кўра, авиаҳалокат оқибатида 12 киши ҳалок бўлган, 53 киши жабрланган, 10 кишининг аҳволи жуда оғир деб баҳоланмоқда.\nШавкат Мирзиёев Олмаота таъзия авиаҳалокат


Банкка нақд пул топширмаган тадбиркор қонун олдида жавоб берди\n17:44 / 30.09.2016\nБухоро тумани Қўшработ қишлоғида яшовчи Илёс Жўраев (исм-фамилиялар ўзгартирилган) ҳалол, мард, уддабурон тадбиркор сифатида танилган эди. Аммо у нафсининг қутқусига учди, ноқонуний хатти-ҳаракатларга қўл урди. Бу ҳақда “Ҳуқуқ” нашри ёзмоқда.\n2013 йил 5 апрелда Бухоро туман тадбиркорлик субъектларини рўйхатдан ўтказиш инспекциясида тижорат фаолияти учун мўлжалланган товарларни олиб келувчи юридик шахс бўлмаган якка тартибдаги тадбиркор сифатида Жўрабек Жўраевни рўйхатдан ўтказиб қўйган И.Жўраев амалда фаолиятни ўзи юрита бошлади. Ўша пайтдан 2014 йилнинг сентябрь ойига қадар 4 миллиард 147 миллион 141 минг сўмлик ёғоч маҳсулотларини сотишдан тушган нақд пул белгиланган тартибда банкка топширилмасдан, савдо ва хизмат кўрсатиш қоидалари бузилди.\nБундан ташқари, у Рўзимурод Ботиров номига якка тартибдаги тадбиркорлик субъектини очиб, рўйхатдан ўтказади-ю, фаолиятини ўзи юритади. 2015 йилнинг июнь ойидан 2015 йилнинг октябригача 766 миллион 74 минг сўм миқдоридаги нақд пуллар банкка топширилмайди. Якка тадбиркор сифатида давлат рўйхатидан ўтган Илёс Жўраев 2015 йилнинг июнь ойидан 2016 йилнинг февраль ойига қадар 2 миллиард 134 миллион 675 минг сўмлик ёғоч маҳсулотларини сотиб, пулни банкка топширмайди.\nАммо унинг бу хатти-ҳаракатлари жазосиз қолмади.\nБанк нақд пул\n2017 йилда банк кассаларига тушган нақд пуллар ҳажми айтилди\nБанклар томонидан ҳақ олинмайдиган хизматлар қандай? (рўйхат)


Россия президенти Владимир Путин «Валдай» муҳокамалар клуби аъзолари билан йиллик учрашувда илк маротаба, номи расмий Кремлда ишлатилмайдиган Алексей Навалнийнинг заҳарланиши ҳақида гапирди.\nУчрашувда Франкфурт тинчлик тадқиқотлари институти ижро қўмитаси аъзоси Ҳанс Ёаҳим Шпангер шу кунгача Путин бир маротаба ҳам изоҳ бермаган Навалнийнинг заҳарланиши мавзусида савол сўради.\nПутиннинг сўзларига кўра, айнан у Навалнийнинг Германияда даволаниб келишини таъминлаш бўйича Бош прокуратурага топшириқ берган.\nШпангер Москва Карнеги маркази директори, сиёсатчи Дмитрий Трениннинг Навалнийнинг заҳарланиши Россия-Германия муносабатларида бурилиш нуқтаси бўлгани ҳақидаги сўзларидан иқтибос келтирди. Унинг фикрича, Меркел кетгач, расмий Берлин Россияга нисбатан бошқа Ғарбий Европа давлатлари каби муносабатда бўлади.\n«Сиз гапираётган шахс… Агар ҳукумат кимнидир заҳарламоқчи бўлганида, уни Германияга даволаниш учун юборган бўлармиди, шундай эмасми? – дея жавоб беришни бошлади Путин. – Ушбу фуқаронинг аёли менга мурожаат қилган заҳоти мен Бош прокуратурага уни хорижга даволаниш учун чиқариш имкониятларини кўриб чиқишни топширдим. Ахир, биз уни жиноий иш ва терговга алоқадорлиги учун қўйилган чекловлар туфайли хорижга чиқармаслигимиз ҳам мумкин эди-ку».\n«Мен дарҳол Бош прокуратурадан бунга рухсат беришини сўрадим ва у кетди», – деди Путин.\nШундан сўнг Путин бутун дунёга машҳур жанговар заҳар гуруҳига кирувчи «Новичок»нинг ишлатилишига оид айблар ҳақида гапирди. У қандай асосларга кўра ушбу заҳар ишлатилгани ҳақида хулоса қилингани ва бу маълумотларни бир неча маротаба расмий Москвага тақдим қилиш сўралганини қайд этди. Путин, шунингдек, Россия Бош прокуратураси бир неча маротаба Берлинга сўров юборганини эслатиб ўтди. «Биз ноодатий нима сўрадик», – дея қўшимча қилган Владимир Путин.\nМосква-Берлин муносабатларига тўхталар экан, Путин ҳарбий вақтлардан сўнг Россия Германия билан доимо яхши муносабатда бўлганини айтди.\nМолдованинг янги президенти Россия гази учун тўпланиб қолган қарз қайтарилмаслигини айтди


Савдо марказларига кираверишда сепилаётган суюқлик саломатлик учун хавфли эмасми?\nАОКА штабида Соғлиқни сақлаш вазирлиги ҳузуридаги Коронавирусга қарши кураш штаби аъзоси Ҳабибулла Оқилов иштирокида брифинг бўлиб ўтди.\nТадбир давомида бир қатор муҳим саволларга жавоб қайтарилди.\nБюджет ташкилотларининг кўплаб ходимлари ҳар бирида 4-5 кишидан иборат бўлган хизмат автомашиналарида ишга олиб кетилмоқда. Ходим қатъий равишда «уй-иш-уй» йўналиши бўйлаб шахсий машинасида ишга келса, бу хавфсиз эмасми?\nБу савол, эҳтимол, махсус комиссия қарори эълон қилинишидан олдин берилган. Кечаги кундан бошлаб шахсий транспорт воситаларининг «уй-иш-уй» йўналиши бўйича ҳаракатланишига рухсат берилди.\nҚайси меъёрий ҳужжатларга мувофиқ, санитария-эпидемиологик хизмат ходимлари ҳайдовчиларга етказиб берилаётган товарларнинг ёки уй учун харид қилинган ўз нарсаларининг тўғри қадоқланганлиги борасида кўрсатма бермоқда?\nСанитария-эпидемиологик осойишталик агентлиги ходимлари етказиб берилаётган маҳсулотларни тўғри қадоқлаш ва дезинфекция қилиш бўйича кўрсатма эмас, балки тавсия берадилар. Аҳолига эса товарлар ва маҳсулотларни ишлатишдан олдин уларни қандай қилиб очиш ва дезинфекция қилиш бўйича тавсиялар берилган.\nАйрим савдо марказлари ва бозорлар кираверишида санитар дарвоза ўрнатилган ва киришингизда қандайдир суюқлик сепади. Бундай санитар дарвозаларда қандай суюқликдан фойдаланишади? Саломатлик учун хавфлимасми?\nЙўқ, соғлиқ учун зарарли эмас, бу инсон саломатлигига таъсир кўрсатмайдиган дезинфекция воситаси.


Президент Сўхдаги можароларга муносабат билдирди | Qalampir.uz\nПрезидент Сўхдаги можароларга муносабат билдирди\nЖамият\t06 Июнь 13:26 13106\nЎзбекистон Республикаси Президенти Шавкат Мирзиёевнинг Фарғона вилоятига амалий ташрифи давом этмоқда. Ташриф давомида Президент раҳбарлигида Фарғона шаҳрида вилоят ва туманлар ҳокимлари, соҳа ва тармоқлар раҳбарлари, жамоатчилик вакиллари иштирокида йиғилиш бўлиб ўтаётгани ҳақида хабар берган эдик.\nЙиғилишда Шавкат Мирзиёев халқ билан очиқча гаплашиб, муаммоларни биргаликда ҳал этиш, одамларнинг оғирини енгил қилиш мақсадида келганини таъкидлади.\n“Мен қисқа, сизлар кўпроқ гапирсаларингиз тўғри бўлади. Мақтов керак эмас. Президентга энг катта мақтов бўлиб бўлган - бу халқ ишончи. Ҳали энди биринчи қадамларни қўйяпмиз. Келиб, қарсак эшитиб кетиш менгаям осон. Лекин бундан натижа бўлмайди. Туманларга ўзим боришимнинг сабаби - одамларнинг яшаш шароитларини юрагимдан ўтказиб, аниқ чоралар кўриш, ислоҳотлар узоқ-узоқ жойларда ҳам натижа беряптими, қуйи тизимдаги раҳбарлар садоқат билан, жон куйдириб ишлаяптими, деган саволларга жавоб топиш. Ҳар куни бундай учрашув бўлмайди. Аччиқ-аччиқ масалаларни қатъий қўйинглар”, деди Президент.\nПрезидент ўтган ҳафта Сўх туманида бўлган воқеаларга ҳам тўхталиб, муносабат билдирди.\n“Кейинги йилларда қўшни давлатлар билан чегарадош жойлардаги кўп муаммоларни ҳал қилишга эришдик. Сўхдаги воқеалар қирғиз халқи билан дўстлигимизга, борди-келдимизга, режаларимизга таъсир қилмаслиги керак. Вазмин, сабр-тоқатли, меҳр-оқибатли бўлишимиз зарур. Қўшничилик - минг йилчилик. Халқларимиз елкадош бўлиб, бир-бирини ҳурмат қилиб яшаши керак”, деди Шавкат Мирзиёев.\nЭслатиб ўтамиз, жорий йилнинг 31 май куни Сўх туманининг Чашма қишлоғи ва Қирғизистоннинг Боткен вилояти Қадамжой туманидаги Чечма қишлоғи аҳолиси ўртасида тўқнашув юз берганди.\n24 Сентябрь 11:27 149566\n24 Сентябрь 15:09 44233\n25 Сентябрь 18:04 38594\n23 Сентябрь 13:09 25683


Самарқандда тўйга 30 нафардан кўп меҳмон киритган ошхона маъмуриятига чора кўрилди\nСамарқанд шаҳридаги “Мароқанд” ошхонаси маъмуриятига тўй ўтказишда карантин қоидаларини бузгани учун чора кўрилган. Бу ҳақда Самарқанд вилояти ИИБ ахборот хизмати маълум қилди.\nҚайд этилишича, шу йил 29 август куни Самарқанд шаҳри ИИБсига “Мароқанд” ошхонасида 40 нафардан ортиқ киши билан туй-маросими ўтказилаётгани тўғрисида маълумот келиб тушган.\nБу борада терговолди суриштирув ҳаракатларини олиб борган ҳудуд профилактика инспектори ҳақиқатан мазкур ошхона маъмурияти Республика махсус комиссиясининг баёни талабларини бузганлигини аниқлаган.\nБошқарма хабарномасида ошхона маъмуриятига нисбатан Ўзбекистон Республикаси МЖтКнинг 54-моддаси 2-қисми билан маъмурий баённома расмийлаштирилиб, қонуний қарор қабул қилиш учун Самарқанд вилояти Давлат санитария-эпидемиология назорати марказига юборилгани билдирилган.\nРеспублика махсус комиссиясининг қарорига мувофиқ, Ўзбекистонда шу кунда оилавий тантана, тўй, маърака ва маросимларни 30 нафардан кўп бўлмаган киши иштирокида, санитария ва гигиена талабларига қатъий риоя этган ҳолда ўтказиш мумкин.